text:
I Yini Mfumo Wa Xikwembu?
VANHU va humeleriwe hi mhangu leyikulu swonghasi eku sunguleni ka matimu ya vona! Ntsumi yin’wana yi xandzukele vulawuri bya Loyi a yi vumbeke. Muxandzuki loyi u yenge wansati wo sungula, Evha, leswaku a dya mbhandzu lowu yirisiweke. Loko yi kombetela eka yena ni nuna wakwe Adamu, ntsumi leyi yi te: “Entiyisweni mi nga ka mi nga fi. Hikuva Xikwembu xi tiva leswaku siku mi nga ta dya eka wona, mahlo ya n’wina ma ta pfuleka kutani mi ta fana ni Xikwembu, mi ta tiva leswinene ni leswo biha.” (Genesa 2:16, 17; 3:1-5) Ntsumi leyi leyi xandzukeke yi vitaniwe Diyavulosi na Sathana.—Nhlavutelo 12:9.
Xana Evha u ma yingisile marito ya Sathana? Bibele ya hi hlamusela: “Wansati a vona leswaku murhi a wu fanelekela ku dyiwa nileswaku a wu navetisa mahlo, ina, murhi a wu languteka wu naveleka. Hiloko a teka mbhandzu wa wona a dya. Endzhaku ka sweswo a teka wun’wana a nyika nuna wakwe loko a ri na yena, na yena a dya.” (Genesa 3:6) Ina, mpatswa wo sungula, Adamu na Evha, va hlanganyele na Sathana eku xandzukeni kakwe. Hikwalaho ka sweswo, vona ni vana va vona va lahlekeriwe hi Paradeyisi. Vana lava a va ta velekiwa va hetisekile naswona va ri ni ntshembo wo hanya hilaha ku nga heriki, se a va ta velekiwa va ri ni xidyoho naswona eku heteleleni a va ta fa.—Varhoma 5:12.
Xana Yehovha Xikwembu, Mufumi la Tlakukeke wa vuako hinkwabyo u hlamule njhani? A a tiyimisele ku endla lunghiselelo ra ku rivaleriwa ka swidyoho. (Varhoma 5:8) Yehovha Xikwembu u tlhele a simeka hulumendhe leyi a yi ta lulamisa mhangu leyi. Lunghiselelo leri ri vuriwa “mfumo wa Xikwembu.” (Luka 21:31) Mfumo lowu, lowu simekiweke tanihi mpfuno lowu engetelekeke eka vulawuri bya Xikwembu bya vuako hinkwabyo wu ni xikongomelo xo karhi.
Hi xihi xikongomelo xa Mfumo wa Xikwembu? Hi swihi swilo swin’wana leswi wu nga ta swi endla naswona swi hambana njhani ni leswi endliwaka hi mimfumo ya vanhu? Xana Mfumo lowu a wu ta sungula rini ku fuma? Swivutiso leswi swi ta tlhuvutsiwa eka xihloko lexi landzelaka.


c: text/html

text:
OCTOBER 31, 2013
RHAXIYA
Ntlawa Wa Vaavanyisi Lava Tlakukeke Va Huvo Ya Yuropa Va Ale Ku Kambisisa Hi Vuntshwa Xiboho Lexi Tekiweke Ehenhleni Ka Rhaxiya
Hi Musumbhunuku, October 7, 2013, Ntlawa wa Vaavanyisi lava Tlakukeke va Huvo ya Yuropa ya Timfanelo ta Vanhu wu xi bakanyele etlhelo xikombelo xa tiko ra Rhaxiya xa leswaku ku kambisisiwa hi vuntshwa xiboho xa vuavanyisi lexi tekiweke hi Huvo leyi hi June 6 eka nandzu lowu khumbaka Timbhoni ta Yehovha. Huvo leyi yi vone tiko ra Rhaxiya nandzu wo delela timfanelo ta ku sirheleriwa ka rungula ra munhu ra xihundla naswona yi ri lerise ku riha Manana V. Zhukova na Manana Y. Avilkina mali leyi ringanaka R68 600 ha un’we. Eka nandzu lowu, vatirhela-mfumo va tiko ra Rhaxiya va kume tirhekhodo ta swa vutshunguri leti nga xihundla ta vamanana lava exibedlhele handle ka mpfumelelo wa vona. Tiko ra Rhaxiya ri kombele leswaku nandzu lowu wu hundziseriwa eka Ntlawa wa Vaavanyisi lava Tlakukeke va Huvo leyi, lowu nga ni vulawuri byo kambisisa milandzu hi vuntshwa. Hambiswiritano, Huvo yi xi bakanyele etlhelo xikombelo xa tiko ra Rhaxiya. Kutani xiboho xa vuavanyisi lexi tekiweke hi June 6 a xi nge he cinci naswona tiko ra Rhaxiya ri boheka ku xixima timfanelo ta ku sirheleriwa ka rungula ra munhu ra xihundla eswiyin’weni swo tano ni ku hakela ndziho lowu vekiweke hi Huvo.
Media Contact(s):
International: J. R. Brown, Office of Public Information, tel. +1 718 560 5000
Russia: Grigory Martynov, tel. +7 812 702 2691

robotstxt: allowed

filter: keep


text:
DOMINICAN REPUBLIC
A Ti Yi Helo
Va Kume Ntiyiso
Juana Ventura u sungule ku dyondza Bibele hi nkarhi lowu ntirho wo chumayela a wu yirisiwile naswona u khuvuriwe hi 1960 eNambyeni wa Ozama. Siku rin’wana, mufundhisi Santo Domingo u lave ku n’wi khomisa hikwalaho ko vula leswaku u n’wi “tekela vanhu lava nghenaka kereke yakwe.” Hi ku lava ku ringeta ku kombisa leswaku Timbhoni ta Yehovha i vahembi ni ku lava ku onha Juana vito, mufundhisi u n’wi kombele leswaku a ta ekerekeni yakwe leswaku a ta hlamula swivutiso malunghana ni vukhongeri byakwe lebyintshwa.
Juana u ri: “U ndzi vutise swivutiso swinharhu, a ku, ‘Ha yini mi nga vhoti? Ha yini mi nga yi enyimpini? Ha yini mi tivitana Timbhoni ta Yehovha?’ Loko ndzi ri karhi ndzi hlamula xivutiso xin’wana ni xin’wana hi ku tirhisa Bibele, vanhu hinkwavo lava nghenaka kereke yakwe va pfule tindzimana ta Bibele kutani va hlamarisiwa hileswi va swi hlayaka. Vo tala va vona va swi xiyile leswaku va kume ntiyiso. Ntlawa wolowo hinkwawo wu sungule ku dyondza Bibele naswona eku heteleleni vanhu va 25 va tinyiketele eka Yehovha.” Xiendlakalo lexi xo hlamarisa xi endle leswaku ntirho wo chumayela wu ya emahlweni eSanto Domingo.
Timbhoni Ta Yehovha A Ti Yi Helo
Ku ve ni vuyelo byo tala lebyi nga riki byinene bya tipolitiki endzhaku ka loko Trujillo a dlayiwile. Buku Ya Lembe Ya 1963 yi vike yi ku: ‘Masocha a ma pfale switarata naswona switereka ni madzolonga a ku ri tshamelo-maxelo.’ Ku nga khathariseki nkwetlembetano wa tipolitiki, ntirho wo chumayela ni ku endla vadyondzisiwa wu ye emahlweni naswona eku heleni ka lembe ra ntirho ra 1963, ku fikeleriwe nhlohlorhi ya vahuweleri va 1 155.
Loko Nathan Knorr loyi a humaka entsindza wa misava hinkwayo wa Timbhoni ta Yehovha a endzela eDominican Republic hi 1962, u endle malunghiselelo ya leswaku ku xaviwa ndhawu leyi eka yona a ku ta akiwa miako leyikulu leyi a yi ta endla leswaku ntirho wo chumayela wu andza hi ku hatlisa. Endhawini yoleyo ku akiwe muako lowuntshwa wa swithezi swimbirhi swin’we ni Holo ya Mfumo. Hi Mugqivela wa October 12, 1963, Frederick Franz, muendzi un’wana loyi a humaka entsindza wa misava hinkwayo wa Timbhoni ta Yehovha, u nyikele nkulumo yo nyiketela miako leyintshwa ya rhavi. Swi le rivaleni leswaku Timbhoni ta Yehovha a ti tiyimisele ku ya emahlweni ti tshama eDominican Republic. Endzhakunyana ka loko yi nyiketeriwile, ku fike Harry na Paquita Duffield, ku nga varhumiwa vo hetelela ku hlongoriwa eCuba.
Ku Andza Ku Nga Khathariseki Vanhu Lava Pfukelaka Mfumo
Hi April 24, 1965, tiko ri hlaseriwe hi vanhu lava pfukelaka mfumo. Eka masiku wolawo ya nhlaselo lama landzeleke, vanhu va Yehovha va ye emahlweni va endla nhluvuko hi tlhelo ra moya. Hi 1970, a ku ri ni vahuweleri va 3 378 emavandlheni ya 63. Vanhu vo tlula hafu va nghene enhlengeletanweni eka malembe ya ntlhanu lama hundzeke. Buku Ya Lembe Ya 1972 yi vike yi ku: “I vanhu lava tirhaka mintirho yo hambana-hambana: Valunghisi va timovha, van’wamapurasi, vachayeri, van’watinkota, vaaki, vavatli, magqweta, madokodela ya meno ni khale ka van’watipolitiki; hinkwavo va hlanganisiwe hi ku rhandza ntiyiso na Yehovha.”


text:
Swivutiso Swa Vahlayi
I yini leswi vayimburi va swi kumeke leswi kombisaka leswaku muti wa Yeriko wu hlaseriwe hi xinkarhana?
Yoxuwa 6:10-15, 20 yi vula leswaku masocha ya Vaisrayele ma gwirime ma rhendzela muti wa Yeriko kan’we hi siku, ku ringana masiku ya tsevu. Hi siku ra vunkombo, ma gwirime ma rhendzela muti ka nkombo. Endzhaku ka sweswo, Xikwembu xi endle leswaku makhumbi yo tiya ya muti wa Yeriko ma wa kutani Vaisrayele va wu hlasela. Xana vayimburi va kume swo karhi leswi kombisaka leswaku muti wa Yeriko wu hlaseriwe hi xinkarhana, hilaha Bibele yi vulaka hakona?
Eminkarhini ya khale, loko muti wu rhendzeriwile a ku ri loko mavuthu ma rhendzele makhumbi ya muti wolowo, ma lunghekele ku wu hlasela. Loko wu rhendzeriwa nkarhi wo leha, vanhu va muti wolowo a va ta dya swakudya swo tala leswi a va swi hlayisile. Loko masocha ma hetelele ma hlasele muti wolowo, a ma ta teka hinkwaswo leswi a ma swi lava ku katsa ni swakudya leswi saleke. Hikwalaho ka sweswo, etindhawini leti onhiweke ta miti ya le Palestina leti hlaseriweke hi ndlela yoleyo, vayimburi va kume swakudya switsongo eka tona kasi eka tin’wana a va kumanga nchumu. Kambe ku onheteriwa ka muti wa Yeriko a ku hambanile. Magazini lowu vuriwaka Biblical Archaeology Review wu ri: “Handle ka swibye swa vumba, leswi kumiweke ngopfu etindhawini leti onhiweke, a ku ri mavele.” Wu engetela wu ku: “Ku kumiwa ka mavele wolawo yo tala swinene a swi nga tolovelekanga.”
Bibele yi vula leswaku Vaisrayele a va swi tekanga swakudya emutini wa Yeriko hikuva Yehovha a a va lerise leswaku va nga teki nchumu. (Yoxuwa 6:17, 18) Yi tlhela yi vula leswaku Vaisrayele va hlasele muti wa Yeriko hi ximun’wana, endzhakunyana ka ntshovelo loko ka ha ri ni mavele yo tala lama hlayisiweke emutini. (Yoxuwa 3:15-17; 5:10) Mhaka ya leswaku a ka ha ri ni mavele yo tala emutini wa Yeriko endzhaku ko va vuthu ri rhendzele muti yi kombisa leswaku ku rhendzeriwa koloko ku ve ka xinkarhana, hilaha Bibele yi vulaka hakona.


text:
LESWI HI SWI DYONDZAKA EBIBELENI | SWIVURISO 1-6
“Tshemba Yehovha Hi Mbilu Ya Wena Hinkwayo”
Hi fanele hi tshemba Yehovha hilaha ku heleleke. Nhlamuselo ya vito rakwe yi endla hi tshemba vuswikoti byakwe byo hetisisa switshembiso swakwe hinkwaswo. Xikhongelo i xa nkoka ku hi pfuna leswaku hi n’wi tshemba. Swivuriso ndzima 3 yi hi tiyisekisa leswaku Yehovha u ta hi vuyerisa leswi hi n’wi tshembeka, hi ku ‘lulamisa tindlela ta hina.’
Loyi a tlhariheke ematihlweni yakwe . . .
u endla swiboho a nga rhanganga a kombela nkongomiso wa Yehovha
u tshemba ndlela leyi a anakanyaka hi yona kumbe ya misava
Loyi a tshembaka Yehovha . . .
u hlakulela ku va ni vuxaka lebyikulu na yena hi ku dyondza Bibele, hi ku anakanyisisa ni hi xikhongelo
u lava nkongomiso wakwe hi ku kambisisa milawu ya Bibele loko a endla swiboho


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Levhitika 6:1-30
6 Yehovha a ya emahlweni a byela Muxe a ku:2 “Loko moya-xiviri wo tshuka wu dyoha hi ku ka wu nga tshembeki eka Yehovha+ kutani wu xisa+ nakulobye hi xin’wana lexi wu vekiweke ku xi langutela kumbe lexi vekiweke evokweni+ ra wona kumbe hi ku kanganyisa kumbe wu dyelela nakulobye,+3 kumbe wu kuma lexi lahlekeke,+ kunene wu hemba malunghana na xona naswona wu hlambanya hi vunwa+ ehenhla ka hinkwaswo leswi munhu a nga swi endlaka leswaku a dyoha ha swona;4 kutaku loko wu dyoha, kunene wu va ni nandzu,+ wu fanele wu tlherisela xilo lexi yiviweke lexi wu xi tekeke hi ku kanganyisa kumbe xilo lexi phangiweke lexi wu xi tekeke hi vukanganyisi kumbe xilo lexi wu xi langutelaka lexi wu tamerisiweke xona kumbe xilo lexi lahlekeke lexi wu xi kumeke,5 kumbe nchumu wihi ni wihi lowu wu nga hlambanyaka hi vunwa eka wona, kutani wu fanele wu wu riha+ hi hakelo leyi heleleke naswona wu ta engetela vuntlhanu bya wona eka wona. Wu ta wu nyika loyi wu nga wa yena esikwini leri ha rona nandzu wa wona wu nga ta humesiwa erivaleni.6 Kutani wu ta tisa eka Yehovha khuna+ leri hanyeke kahle leri humaka entlhambini hi ku ya hi xuma lexi ringanyetiweke, ku ri gandzelo ra wona ra nandzu, ku va gandzelo ra nandzu+ eka muprista.7 Kutani muprista u fanele a wu kombelela ku rivaleriwa+ emahlweni ka Yehovha, hikwalaho wu ta rivaleriwa malunghana ni swilo hinkwaswo leswi wu nga swi endlaka kutani swi hetelela swi va nandzu.”8 Yehovha a ya emahlweni a byela Muxe a ku:9 “Lerisa Aroni ni vana vakwe u ku, ‘Lowu i nawu wa gandzelo ro hisiwa:+ Gandzelo ro hisiwa ri ta va exitikweni ealitarini vusiku hinkwabyo ku fikela nimixo, kutani ndzilo wa alitari wu ta tshiveriwa eka xona.10 Muprista u fanele a tiambexa xiambalo xa ntsembyana,+ naswona u ta ambala swirhangiso+ swa ntsembyana enyameni yakwe. Kutani u fanele a humesa nkuma+ lowu nga ni mafurha wa gandzelo ro hisiwa, lowu ndzilo wu hambetaka wu wu hisa ealitarini, u fanele a swi veka etlhelo ka alitari.11 Kutani u fanele a hluvula tinguvu+ takwe a ambala tinguvu tin’wana, u ta humesa nkuma lowu nga ni mafurha a wu yisa endhawini leyi baseke ehandle ka nxaxa.+12 Ndzilo lowu nga ealitarini wu ta tshama wu pfurha eka yona. Wu nga tshuki wu timeka. Kutani muprista u fanele a tshivela tihunyi+ ehenhla ka wona mixo wun’wana ni wun’wana naswona a lulamisa gandzelo ro hisiwa hi ndlela ya kona ehenhla ka wona, u fanele a mbulukisa mafurha ya xitlhavelo xa xinakulobye ehenhla ka wona.+13 Ndzilo+ wu ta tshama wu pfurha nkarhi hinkwawo ealitarini. Wu nga tshuki wu timeka.14 “‘Kutani lowu i nawu wa gandzelo ra mavele:+ N’wina vana va Aroni wu nyikeleni emahlweni ka Yehovha emahlweni ka alitari.15 Un’wana wa vona u ta nusa mapa man’wana lama silekeke kahle ya gandzelo ra mavele hi voko leri teleke ni mafurha man’wana ya rona ni murhi hinkwawo wa risuna lowu nga ehenhla ka gandzelo ra mavele, u ta swi mbulukisa ealitarini swi va nun’hwelo lowu phyuphyisaka wa xitsundzuxo+ xa rona eka Yehovha.16 Kutani leswi seleke swa rona swi ta dyiwa+ hi Aroni ni vana vakwe. Swi ta dyiwa swi ri swinkwa leswo-ke-comela+ endhawini yo kwetsima. Va ta swi dya exivaveni xa ntsonga wa nhlangano.17 Swi nga tshuki swi bakiwa ni nchumu wihi ni wihi lowu cheriweke comela.+ Ndzi va nyike swona swi va xiavelo xa vona xi huma emagandzelweni ya mina lama endliweke hi ndzilo.+ I nchumu wo kwetsima+ ngopfu ku fana ni gandzelo ra xidyoho ni gandzelo ra nandzu.18 Vaxinuna+ hinkwavo exikarhi ka vana va Aroni va ta swi dya. I xiavelo xa hilaha ku nga riki na makumu+ eswitukulwaneni swa n’wina, lexi humaka emagandzelweni lama endleriweke Yehovha hi ndzilo. Hinkwaswo leswi nga ri khumbaka swi ta va swo kwetsima.’”19 Yehovha a ya emahlweni a byela Muxe a ku:20 “Leri i gandzelo+ ra Aroni ni vana vakwe, leri va nga ta ri nyikela eka Yehovha esikwini leri a nga ta totiwa+ ha rona: vukhume bya mpimo wa efa+ ya mapa lama silekeke kahle ku va gandzelo+ ra mavele nkarhi hinkwawo, hafu ya wona nimixo ni hafu ya wona nimadyambu.21 Ri ta endliwa hi mafurha ehenhla ka nsimbi yo oxa.+ U ta ri tisa ri pfanganisiwe kahle. U ta nyikela mpfuvo lowu oxiweke wa gandzelo ra mavele hi swipandzwa, wu va nun’hwelo lowu phyuphyisaka eka Yehovha.22 Kutani muprista loyi a totiweke ematshan’weni ya yena, la humaka eka vana vakwe,+ u ta ri endla. I xileriso xa hilaha ku nga riki na makumu: Ri ta mbulukiseriwa Yehovha ri ri gandzelo leri heleleke.+23 Gandzelo rin’wana ni rin’wana ra mavele ra muprista+ ri fanele ri va gandzelo leri heleleke. Ri nga tshuki ri dyiwa.”24 Yehovha a ya emahlweni a byela Muxe a ku:25 “Byela Aroni ni vana vakwe u ku, ‘Lowu i nawu wa gandzelo ra xidyoho:+ Gandzelo ra xidyoho ri ta tlhaviwa emahlweni ka Yehovha endhawini+ leyi gandzelo ro hisiwa ri tlhaveriwaka eka yona nkarhi ni nkarhi. I nchumu wo kwetsima+ ngopfu.26 Muprista loyi a ri humesaka ri va gandzelo ra xidyoho u ta ri dya.+ U ta ri dyela endhawini+ yo kwetsima exivaveni+ xa ntsonga wa nhlangano.27 “Hinkwaswo leswi khumbaka nyama ya rona swi ta va swo kwetsima,+ naswona loko munhu wihi ni wihi o tota ngati yin’wana ya yona eka nguvu+ yakwe, u ta hlantswa lexi totiweke hi ngati endhawini+ yo kwetsima.28 Kutani xibya xa vumba+ lexi yi swekiwaka eka xona xi ta fayiwa. Kambe loko yi swekiwe hi xibya xa koporo xi ta khuhliwa kutani xi basisiwa hi mati.29 “‘Waxinuna un’wana ni un’wana exikarhi ka vaprista u ta yi dya.+ I nchumu wo kwetsima+ ngopfu.30 Hambiswiritano, ku nga tshuki ku dyiwa gandzelo ra xidyoho leri ngati+ yin’wana ya rona yi nga ta tisiwa entsongeni wa nhlangano leswaku yi ta kombela ku rivaleriwa endhawini yo kwetsima. Yi ta hisiwa hi ndzilo.


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Zakariya 14:1-21
14 “Waswivo! Ku ni siku ra Yehovha+ leri ri taka, kunene leswi phangiweke swa wena swi ta aviwa exikarhi ka wena.2 Kunene ndzi ta hlengeleta matiko hinkwawo ku lwa na Yerusalema;+ entiyisweni muti wu ta tekiwa, tindlu ti phangiwa,+ vavasati va ta pfinyiwa.+ Xiphemu xa muti xi fanele xi ya evukhumbini;+ kambe vanhu lava va seleke,+ a va nge herisiwi emutini.+3 “Kunene Yehovha u ta famba a ya lwa ni matiko+ wolawo ku fana ni le sikwini ra ku lwa ka yena, esikwini ra nyimpi.+4 Esikwini rero milenge ya yena yi ta yima ehenhla ka ntshava ya mitlhwari, leyi yi nga emahlweni ka Yerusalema, evuxeni;+ kutani ntshava ya mitlhwari+ yi fanele yi avanyisiwa hi le xikarhi,+ ku suka evuhuma-dyambu ku ya evupela-dyambu. Ku ta va ni nkova lowukulu ngopfu; kutani hafu ya ntshava leyi yi ta yisiwa en’walungwini, hafu yin’wana ya yona yi ta ya edzongeni.5 Kunene n’wina mi ta balekela enkoveni wa tintshava ta mina;+ hikuva nkova wa tintshava wu ta fika eAzele. Kutani mi ta boheka ku baleka, hilaha mi balekeke hakona loko ku tsekatseka misava emasikwini ya Uzhiya hosi ya Yuda.+ Kunene Yehovha Xikwembu xa mina u ta ta,+ vakwetsimi hinkwavo va ri na yena.+6 “Esikwini rero, ku vonakala ka risima a ku nge vi kona+—swilo swi ta tiya.+7 Kutani ri ta va siku rin’we leri ri tiviwaka ri ri ra Yehovha.+ Nhlikanhi a wu nge vi kona, nivusiku a byi nge vi kona;+ kutani nimadyambu ku ta va ni ku vonakala.+8 Esikwini rero mati lama hanyaka+ ma ta huma eYerusalema,+ xiphemu xa wona xi ya evuxeni bya lwandle,+ xiphemu xin’wana xa wona xi ya evupela-dyambu bya lwandle.+ Swi ta endleka hi ximumu ni hi vuxika.+9 Yehovha u fanele a va hosi ehenhla ka misava hinkwayo.+ Esikwini rero Yehovha u ta va un’we,+ ni vito rakwe ri va rin’we.+10 “Tiko hinkwaro ri ta hundzuriwa ri fana na Arabha,+ ku suka eGeba+ ku ya eRimoni+ ku ya edzongeni wa Yerusalema; wu fanele wu tlakuka kutani wu va ni vaaki endhawini ya wona,+ ku suka eNyangweni ya Benjamini+ ku ya fika endhawini ya Nyangwa yo Sungula, ku ya fika eNyangweni ya le Yinhleni, ni ku suka eXihondzweni xa Hananele+ ku ya fika emakhuwaneni ya le swikamelweni swa hosi.11 Kunene vanhu va ta aka eka wona; naswona ku vekeriwa ndzoviso a ku nge he vi kona,+ Yerusalema wu fanele wu akiwa hi nsirhelelo.+12 “Lowu wu ta va ntungu lowu Yehovha a nga ta va xupula ha wona vanhu hinkwavo lava va nga ta endla ntirho wa nyimpi ku lwa na Yerusalema:+ Nyama ya munhu yi ta bola, munhu a yime hi milenge;+ mahlo ya munhu ma ta bola emakheleni ya wona, ni ririmi ra munhu ri ta bola enon’wini wakwe.13 “Kutani esikwini rero ku pfilunganyeka loku ku humaka eka Yehovha ku ta tala exikarhi ka vona;+ entiyisweni un’wana ni un’wana u ta khoma voko ra nakulobye, voko ra yena ri ta lwa ni voko ra nakulobye.14 Yuda na yena u ta lwa eYerusalema; kunene rifuwo ra matiko hinkwawo lama rhendzeleke ri ta hlengeletiwa, nsuku ni silivhere ni tinguvu hi vunyingi bya swona.+15 “Wu ta va tano ntungu wa hanci, meyila, kamela ni mbhongolo ya xinuna, ni xifuwo xa muxaka wun’wana ni wun’wana lexi xi kumekaka eminxaxeni yoleyo, wu ta fana ni ntungu lowu.16 “Kutani, malunghana ni un’wana ni un’wana loyi a siyiweke eka matiko hinkwawo lawa ma taka ku ta lwa na Yerusalema,+ va fanele va tlhandluka lembe ni lembe+ va ya nkhinsamela Hosi,+ Yehovha wa mavuthu,+ ni ku tlangela nkhuvo wa mintsonga.+17 Kutani, mani na mani loyi a nga humiki+ eka mindyangu+ ya misava a ta eYerusalema a ta nkhinsamela Hosi, Yehovha wa mavuthu, mpfula a yi nge ni ehenhla ka vona.+18 Loko ndyangu wa Egipta wu nga tlhandluki, wu nghena, na vona a va nge neriwi hi nchumu. Ku ta va ni ntungu lowu Yehovha a xupulaka ha wona matiko lawa ma nga tlhandlukiki ma ta tlangela nkhuvo wa mintsonga.19 Lowu wu ta va nxupulo wa xidyoho xa Egipta ni xidyoho xa matiko hinkwawo lawa ma nga tlhandlukiki ma ta tlangela nkhuvo wa mintsonga.+20 “Esikwini rero ku ta tsariwa+ eka swingelengele swa tihanci va ku, ‘Vukwetsimi i bya Yehovha!’+ Timbita letikulu+ leti ti nga endlwini ya Yehovha ti fanele ti fana ni minkambana+ emahlweni ka alitari.+21 Kutani mbita yin’wana ni yin’wana leyikulu eYerusalema ni le Yuda yi fanele yi va nchumu wo kwetsima eka Yehovha wa mavuthu, hinkwavo lava va endlaka xitlhavelo va fanele va nghena, va pambula eka tona, va sweka ha tona.+ A ku nge he vi na Mukanana+ endlwini ya Yehovha wa mavuthu esikwini rero.”+


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Vaavanyisi 20:1-48
20 Kutani vana va Israyele hinkwavo va huma,+ ntshungu wu hlengeletana eka Yehovha eMizpa,+ kukota munhu un’we,+ ku sukela eDani+ ku ya fika eBera-xeba+ etlhelo ka tiko ra Giliyadi.+2 Hiloko varhangeri va vanhu hinkwavo ni tinyimba hinkwato ta Israyele va yima enhlengeletanweni ya vanhu va Xikwembu xa ntiyiso,+ vavanuna va 400 000 lava va fambaka hi milenge lava tamelaka banga.+3 Vana va Benjamini va twa leswaku vana va Israyele va tlhandlukele eMizpa.+Kutani vana va Israyele va ku: “Vulavulani. Xana nchumu lowu wo biha wu endliwe njhani?”+4 Hiloko wanuna loyi, wa Mulevhi,+ nuna wa wansati la dlayiweke hi vomu, a ku: “A ku ri eGibiya,+ wa Benjamini, lowu ndzi fikeke eka wona, mina ni nsati wa mina lontsongo,+ leswaku hi etlela kona.5 Kutani vini va tindhawu ta le Gibiya va ndzi pfukela, va rhendzela yindlu ku lwa na mina nivusiku. A va lava ku dlaya mina, kambe va pfinye+ nsati wa mina lontsongo, hakatsongo-tsongo a fa.+6 Kutani ndzi khoma nsati wa mina lontsongo ndzi n’wi tsemelela, ndzi n’wi rhumela ensin’wini yin’wana ni yin’wana ya ndzhaka ya Israyele,+ hikuva va endle ku tikhoma ko biha+ ni vuphukuphuku lebyi nyumisaka eIsrayele.+7 Waswivo! N’wina vana va Israyele hinkwenu, vulani rito ra n’wina ni xitsundzuxo+ laha.”8 Kutani vanhu hinkwavo va yima kukota munhu un’we,+ va ku: “Un’wana ni un’wana wa hina a nge yi entsongeni wakwe, hambi ku ri ku hambukela endlwini yakwe.+9 Sweswi hi lowu nchumu lowu hi nga ta wu endla eGibiya. [A hi tlhandlukeni] hi vuhlolotwana+ ku lwa na wona.10 Hi fanele hi teka vavanuna va khume eka vavanuna va 100 etinyimbeni hinkwato ta Israyele, ni vavanuna va 100 eka va 1 000, ni vavanuna va 1 000 eka va 10 000, leswaku hi kuma swakudya swa vanhu, leswaku va endla swo karhi ku lwa na Gibiya wa Benjamini, hikwalaho ka vuphukuphuku+ hinkwabyo lebyi nyumisaka lebyi va byi endleke eIsrayele.”11 Kutani vavanuna hinkwavo va Israyele a va hlengeletane ku lwa ni muti va ri munhu un’we, va tirhisana.12 Hikwalaho tinyimba ta Israyele ti rhumela vanhu eka vavanuna va tinyimba hinkwato ta Benjamini,+ va ku: “Xana i yini nchumu lowu wo biha lowu endliweke exikarhi ka n’wina?+13 Sweswi nyiketani vavanuna volavo,+ vavanuna lava nga pfuniki nchumu,+ lava nga eGibiya,+ leswaku hi va dlaya,+ a hi suseni hinkwaswo swo biha eIsrayele.”+ Vana va Benjamini a va swi lavanga ku yingisa rito ra vamakwavo, vana va Israyele.”+14 Kutani vana va Benjamini va hlengeletana va huma emitini ya Gibiya, leswaku va huma va ya lwa ni vana va Israyele.15 Hiloko vana va Benjamini va hlengeletana esikwini rero emitini, vavanuna va 26 000 lava tamelaka banga,+ ku nga hlayiwi vaaki va Gibiya, lava ku hlawuriweke vavanuna va 700 eka vona.16 Evanhwini lava hinkwavo, a ku ri ni vavanuna va 700 lava va hlawuriweke lava va tirhisaka ximatsi.+ Un’wana ni un’wana wa lava a a ri muhoxi wa maribye hi xipelupelu,+ a a nga hupi hambi ku ri mpimo wa nsisi.17 Vavanuna va Israyele va hlengeletanile, va ri vavanuna va 400 000 lava tamelaka banga,+ ku nga hlayiwi nyimba ya Benjamini. Un’wana ni un’wana wa lava a a ri wanuna wa nyimpi.18 Va suka va tlhandluka va ya eBethele va ya vutisisa Xikwembu.+ Kutani vana va Israyele va ku: “I mani eka hina la faneleke a tlhandluka a rhangela enyimpini yo lwa ni vana va Benjamini?”+ Yehovha a ku: “Yuda a a rhangele.”+19 Endzhaku ka sweswo va-na va Israyele va pfuka nimixo va ya dzima mixaxa ku lwa na Gibiya.20 Vavanuna va Israyele va huma ku ya lwa na Benjamini; vavanuna va Israyele va lunghekela nyimpi ku lwa na vona eGibiya.21 Kutani vana va Benjamini va huma eGibiya,+ va lovisa vavanuna va 22 000 va Israyele esikwini rero.+22 Hambiswiritano, vanhu, ku nga vavanuna va Israyele, va tikomba va ri ni xivindzi, va tlhela va lunghekela nyimpi endhawini leyi a va hlome eka yona esikwini ro sungula.23 Hiloko vana va Israyele va tlhandluka, va rila+ emahlweni ka Yehovha ku fikela nimadyambu, va vutisa Yehovha, va ku: “Xana ndzi fanele ndzi tlhela ndzi ya lwa ni vana va Benjamini makwerhu?”+ Yehovha a ku: “Tlhandluka u ya lwa na yena.”24 Kutani vana va Israyele va tshinelela vana va Benjamini esikwini ra vumbirhi.+25 Benjamini na yena a huma eGibiya ku ta hlangana na vona esikwini ra vumbirhi, va tlhela va lovisa vavanuna va 18 000 exikarhi ka vana va Israyele,+ hinkwavo ka vona lava va tamelaka banga.+26 Hikwalaho ka sweswo vana va Israyele hinkwavo,+ ni vanhu hinkwavo va tlhandluka va ya eBethele, va rila,+ va tshama emahlweni ka Yehovha, va titsona+ swakudya esikwini rero ku fikela nimadyambu, va nyikela magandzelo yo hisiwa+ ni magandzelo ya xinakulobye+ emahlweni ka Yehovha.27 Endzhaku ka sweswo vana va Israyele va vutisa Yehovha,+ tanihi leswi a ku ri ni areka ya ntwanano+ wa Xikwembu xa ntiyiso emasikwini wolawo.28 Kutani Finiyasi,+ n’wana wa Eliyazara, n’wana wa Aroni a a yime emahlweni ka yona emasikwini wolawo,+ a ku: “Xana ndzi fanele ndzi huma nakambe ndzi ya lwa ni vana va Benjamini makwerhu kumbe ndzi tshika?”+ Yehovha a ku: “Tlhandluka, hikuva mundzuku ndzi ta n’wi nyiketa evokweni ra wena.”+29 Hiloko Israyele a veka vavanuna va tumbelela+ Gibiya matlhelo hinkwawo.30 Vana va Israyele va tlhandluka ku ya lwa ni vana va Benjamini esikwini ra vunharhu, va fola va hlomile ku lwa na Gibiya, ku fana ni le minkarhini leyin’wana.+31 Loko vana va Benjamini va huma ku ya hlangana ni vanhu lava, va kokiwe va huma emutini.+ Kutani, ku fana ni le minkarhini leyin’wana, va sungula ku dlayetela vanhu lava vavisekeke ngopfu emagondzweni lamakulu, rin’wana ra wona ri tlhandlukelaka eBethele+ rin’wana eGibiya,+ ensin’wini, kwalomu ka vavanuna va 30 va Israyele.+32 Hiloko vana va Benjamini va sungula ku vula va ku: “Ha va hlula ku fana ni le ku sunguleni.”+ Loko ku ri vana va Israyele, va ku: “A hi balekeni,+ kunene hi ta va koka va huma emutini va ta emagondzweni lamakulu.”33 Kutani vavanuna hinkwavo va Israyele va huma etindhawini ta vona, va lunghekela nyimpi eBali-tamara, loko vavanuna va Israyele lava a va tumbelerile+ va huma etindhawini ta vona va hlasela tindhawu ta le kusuhi na Gibiya.+34 Kutani vavanuna va 10 000 lava hlawuriweke etikweni hinkwaro ra Israyele va fika emahlweni ka Gibiya, nyimpi a yi hisa; va ka Benjamini a va nga swi tivi leswaku khombo+ ri le kusuhi ni ku va wela.35 Yehovha a hlula Benjamini+ emahlweni ka Israyele, lerova vana va Israyele esikwini rero va lovisa eka Benjamini vavanuna va 25 100, hinkwavo lava tamelaka banga.+36 Hambiswiritano, vana va Benjamini a va ehleketa leswaku vavanuna va Israyele va ta hluriwa loko va ya emahlweni va baleka+ Benjamini, hikuva a va tshembe lava a va va vekile va tumbelela Gibiya.37 Loko ku ri lava va tumbeleleke, va endla hi ku hatlisa, va tsutsuma va nghena eGibiya.+ Kutani lava tumbeleleke+ va hangalaka ni ku hlasela muti hinkwawo hi banga.+38 Vavanuna va Israyele a va twanane ni lava va tumbeleleke leswaku va va endlela xikombiso hi musi lowu tlhandlukaka emutini.+39 Loko vana va Israyele va hundzuluka enyimpini, Benjamini a sungula ku dlaya vavanuna va 30 lava va vavisekeke ngopfu exikarhi ka Israyele,+ hikuva a va ku: “Swi le rivaleni leswaku ha va hlula ku fana ni le nyimpini yo sungula.”+40 Kutani xikombiso+ xi sungula ku tlhandluka emutini xi ri musi lowukulu.+ Loko Benjamini a hundzuluxela xikandza xakwe endzhaku, waswivo, muti hinkwawo a wu tlhandlukela etilweni.+41 Kavaloko vavanuna va Israyele va hundzuluka,+ vavanuna va Benjamini a va karhatekile,+ hikuva a va swi vona leswaku khombo ri va fikerile.+42 Hiloko va hundzuluka emahlweni ka vana va Israyele va ya etlhelo ra le mananga, nyimpi yi va landzelela ekusuhi, loko vavanuna lava a va huma emutini va ri karhi va va lovisa exikarhi ka vona.43 Va rhendzela Benjamini.+ Va n’wi hlongorisa a pfumala ndhawu yo wisela eka yona.+ Va n’wi kandziyela hi ku kongoma emahlweni ka Gibiya+ ku ya evuhuma-dyambu.44 Eku heteleleni ku wa vavanuna va 18 000 va Benjamini, hinkwavo ka vona va ri vavanuna va vurhena.+45 Xisweswo va hundzuluka va balekela emananga eribyeni ra Rimoni.+ Va kukula vavanuna va 5 000 emagondzweni lamakulu,+ va va landzelela ekusuhi ku ya fika eGidomo, kutani va dlaya vavanuna va 2 000 lava engetelekeke eka vona.46 Emakumu vavanuna hinkwavo va Benjamini lava weke esikwini rero a va ri vavanuna va 25 000 lava tamelaka banga,+ hinkwavo ka vona ku ri vavanuna va vurhena.47 Kambe vavanuna va 600 va hundzuluka va balekela emananga eribyeni ra Rimoni, va hambeta va tshama eribyeni ra Rimoni+ tin’hweti ta mune.48 Vavanuna va Israyele va vuya eku lweni ni vana va Benjamini, va ya emahlweni va dlaya lava a va ri emutini hi banga, ku sukela eka vanhu ku ya eka xifuwo, ni hinkwaswo leswi kumekeke.+ Nakambe, miti hinkwayo leyi kumekeke va yi hise hi ndzilo.+


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Yeremiya 6:1-30
6 Oho n’wina vana va Benjamini, balekani exikarhi ka Yerusalema mi ya tumbela; yimbani nanga+ eTekowa.+ Yimisani xikombiso xa ndzilo eBeta-hakarimi;+ hikuva khombo ri langute ehansi ku suka en’walungwini, ku wa lokukulu.+2 Hakunene nhwanyana wa Siyoni u fana ni wansati la langutekaka, la kurisiweke hi swilovolovo.+3 Varisi va ya eka yena ni mintlhambi. Va dzima mintsonga ya vona va n’wi rhendzela.+ Un’wana ni un’wana a dyisela xiphemu xakwe.+4 Va hlawulekise nyimpi+ ku lwa na yena: “Pfukani, a hi tlhandlukeni ninhlikanhi!”+“Khombo eka hina hikuva dyambu ri rhengile, hikuva mindzhuti ya madyambu yi ya yi kula!”5 “Pfukani, a hi tlhandlukeni nivusiku, hi lovisa swihondzo swa yena swo tshama eka swona.”+6 Hikuva Yehovha wa mavuthu u te: “Tsemani mirhi+ kutani mi yimisa rirhangu ro anama ku lwa na Yerusalema.+ I muti lowu faneleke wu tihlamulela.+ I ntshikilelo ntsena exikarhi ka yena.+7 Tanihi leswi xihlovo xi hlayisaka mati ya xona ma titimela, na yena u hlayise vubihi byakwe byi titimela. Eka yena ku twakala madzolonga ni ku phanga;+ vuvabyi ni khombo swi le mahlweni ka xikandza xa mina nkarhi hinkwawo.8 Oho Yerusalema, lulamisiwa+ leswaku moya-xiviri wa mina wu nga suki eka wena wu nyenyetsekile;+ leswaku ndzi nga ku endli rhumbi, tiko leri nga riki na vaaki.”+9 Yehovha wa mavuthu u te: “Kunene va ta khwaja masalela ya Israyele ku fana ni murhi wa vhinya.+ Tlherisa voko ra wena ku fana ni loyi a hlengeletaka madiriva emarhavini ya murhi wa vhinya.”10 “I vamani lava ndzi nga ta vulavula na vona, ndzi va lemukisa, leswaku va twa? Waswivo! Ndleve ya vona a yi yimbanga, lerova a va swi koti ku nyikela nyingiso.+ Waswivo! Rito ra Yehovha ri hundzuke ndzhukano eka vona,+ rito rero a va ri tsakelanga.+11 Naswona ndzi tele hi vukarhi bya Yehovha. Ndzi karhele ku tiyisela.”+“Byi chulule ehenhla ka n’wana exitarateni+ ni le henhla ka ntlawa lowu hlanganeke wa majaha hi nkarhi lowu fanaka; hikuva va ta khomiwa, wanuna swin’we ni nsati wakwe, wanuna la kuleke swin’we ni loyi a nga ni masiku yo tala.+12 Kunene tindlu ta vona ti ta va ta van’wana, masimu ni vasati va vona hi nkarhi lowu fanaka.+ Hikuva ndzi ta tshambulutela voko ra mina ehenhla ka vaaki va tiko,” ku vula Yehovha.+13 Hikuva ku suka eka lontsongo wa vona ku ya eka lonkulu, un’wana ni un’wana u tiendlela mpindzulo wo biha;+ naswona ku suka eka muprofeta ku ya eka muprista, un’wana ni un’wana u endla hi vunwa.+14 Va ringeta ku tshungula ku tshoveka ka vanhu va mina hi ndlela yo vevuka,+ va ku, ‘Ku ni ku rhula! Ku ni ku rhula,’ kasi a ku na ku rhula.+15 Xana va khomiwe hi tingana hikwalaho ka leswi va endleke swo nyenyetsa?+ Xo sungula, a va khomiwi hi tingana nikatsongo; xa vumbirhi, a va si tshama va titwa va tsongahatekile.+ Hikokwalaho va ta wa exikarhi ka lava waka;+ va ta khunguvanyeka enkarhini lowu ndzi nga ta endla leswaku va tihlamulela,” Yehovha u vurile.16 Yehovha u te: “Yimani mi nga fambi etindleleni, mi vona, mi vutisa tindlela ta khale swinene, laha sweswi ku nga ni ndlela leyinene;+ mi famba ha yona,+ mi humurisa mimoya-xiviri ya n’wina.”+ Kambe va hambete va ku: “A hi nge fambi.”+17 “N’wina ndzi mi vekele varindzi,+ ‘Yingisani mpfumawulo wa nanga!’”+ Kambe va hambete va ku: “A hi nge wu yingisi.”+18 “Hikokwalaho twanani, N’wina matiko! Mi tiva, N’wina ntshungu, leswi nga ta va exikarhi ka vona.19 Yingisa, Wena misava! Ndzi tisa khombo eka vanhu lava,+ ri va mihandzu ya miehleketo ya vona,+ hikuva a va ma yingisanga marito ya mina; naswona nawu wa mina—va hambete va wu bakanya.”+20 “Xana swi vula yini eka mina leswi mi tisaka murhi wa risuna wa le Xeba+ ni rihlanga lerinene ra le tikweni ra le kule? Magandzelo ya n’wina hinkwawo yo hisiwa a ma tsakisi,+ ni switlhavelo swa n’wina a swi ndzi tsakisanga.”+21 Hikokwalaho Yehovha u te: “Maswivo, ndzi vekela vanhu lava swikhunguvanyiso,+ kunene swi ta va khunguvanyisa, vatatana ni vana; muakelani ni nakulobye—va ta lova.”+22 Yehovha u te: “Waswivo! Vanhu va ta, va huma etikweni ra le n’walungwini, naswona ku ni tiko lerikulu leri nga ta pfuxiwa ku suka eswiphen’wini swa le kule swinene swa misava.+23 Va ta khoma vurha ni tlhari.+ Va ni tihanyi, naswona a va nge vi na ntwela-vusiwana. Rito ra vona ri ta pfuma kukota lwandle,+ va ta gada tihanci.+ Va fole hi ku landzelana ku fana ni wanuna wa nyimpi ku lwa na wena, Wena nhwanyana wa Siyoni.”+24 Hi xi twile xiviko xa vona. Mavoko ya hina ma hele matimba.+ Hi khomiwe hi maxangu, switlhavi swa ku veleka swo fana ni swa wansati la velekaka.+25 U nga humi u ya emasin’wini, naswona u nga fambi endleleni; hikuva ku ni tlhari ra nala, ku ni ku chava matlhelo hinkwawo.+26 Oho nhwanyana wa vanhu va mina, tikhame nguvu yo khwaxa,+ u vumbuluka enkumeni.+ Ku rila ka wena a ku fane ni ka n’wana la nga swakwe, ku kalakala ka mbitsi;+ hikuva la phangaka u ta hi tela hi xitshuketa.+27 “Ndzi ku endle u va loyi a kambelaka nsimbi exikarhi ka vanhu va mina, loyi a lavisisaka hi rixaladza; u ta lemuka kutani u kambela ndlela ya vona.+28 Hinkwavo i vanhu vo sihalala swinene,+ va famba-famba va lumbeta+—koporo ni nsimbi. Hinkwavo va onha.+29 Swihuhuto+ swi vavuriwile. Endzilweni wa vona ku huma ntsopfu.+ Munhu u hambete a tengisa swinene hi ndlela ya hava, lavo biha a va hambanisiwanga.+30 Kunene vanhu va ta va vula silivhere leyi bakanyiweke,+ hikuva Yehovha u va bakanyile.”+


text:
LESWI NGA PFUNAKA NDYANGU | VUKATI
Ndlela Ya Ku Tiyisa Xihlambanyo
NTLHONTLHO
Hi siku ro karhi u endle xihlambanyo u nghenela vukati. Xitshembiso xolexo u xi endleke i xa vutomi hinkwabyo, xa ku va u tshama ni loyi u tekaneke na yena naswona mi lulamisa swiphiqo leswi nga ha humelelaka.
Kambe loko malembe ma ri karhi ma famba, ku holova ku onha rirhandzu ra n’wina. Xana wa ha titwa hilaha a wu titwa hakona loko mi tekana?
LESWI U FANELEKE U SWI TIVA
Xihlambanyo a hi xiphiqo. Vanhu vo tala namuntlha va chava ku endla xihlambanyo. Van’wana va fanisa xihlambanyo ni bolo ni nketani leyi yi ku bohelelaka eka xiboho lexi nga riki xinene. Kambe teka xihlambanyo ku ri nsoma lowu tiyisaka vukati bya wena. Megan wansati loyi a tekiweke u ri: “Lexi tsakisaka hi xihlambanyo hileswaku, loko wena ni loyi u tekaneke na yena mi holova, a ku na loyi a nga ta famba.” * Loko mi tiyiseka leswaku vukati i xisirhelelo, hambiloko ku pfuka swin’wana,mi kota ku lulamisa swiphiqo.—Hlaya bokisi leri nge “ Xihlambanyo ni Vutshembeki.”
Leswi u faneleke u swi tsundzuka: Loko ku ri ni swiphiqo evukatini bya wena, sweswi i nkarhi wa leswaku u swi lulamisa ku nga ri ku holova hi swona. U nga swi endlisa ku yini swoleswo?
LESWI U NGA SWI ENDLAKA
Kambisisa leswi u swi anakanyaka. “Vukati.” Xana loko u anakanya hi byona u titwa u ri ekhotsweni kumbe byi endla u titwa u hlayisekile? Loko minkarhi hinkwayo ku va ni swiphiqo, xana u anakanya hi ku famba? Leswaku u tiyisa xihlambanyo xa wena, i swa nkoka ku teka vukati ku ri xiboho xa hilaha ku nga heriki.—Nawu wa Bibele: Matewu 19:6.
Kambisisa leswi endlekeke evuton’wini bya wena. Ndlela leyi u tekaka xihlambanyo ha yona yi nga vangiwa hi leswi u swi voneke eka vatswari va wena. Lea wansati loyi a tekiweke u ri: “Vatswari va mina va dlaye vukati loko ndza ha ri ntsongo naswona ndza chava leswaku leswi swi va humeleleke, swi nga endleka leswaku swi ndzi endle ndzi teka vukati hi ndlela leyi nga riki yinene.” Tiyiseka leswaku u nga swi kota ku endla vukati bya wena byi tsakisa. A swi vuli leswaku leswi endlekeke eka vatswari va wena swi ta endleka ni le ka wena.—Nawu wa Bibele: Vagalatiya 6:4, 5.
Xiyisisa ndlela leyi u vulavulaka ha yona. Loko wena ni loyi u tekaneke na yena mi nga pfumelelani hi mhaka yo karhi, u nga vuli marito lawa endzhaku u nga ta tisola, yo tanihi lama nge, “ndza ku tshika” kumbe “swa antswa ndzi tikumela munhu un’wana loyi a nga ta ndzi teka ndzi ri wa nkoka.” Marito yo tano, ma onha xihlambanyo hikuva ematshan’weni ya ku lulamisa xiphiqo xa n’wina, ma nyanyisa xiyimo. Ematshan’weni ya ku vula marito yo vava, u nga ha vula u ku: “A hi nge swi koti ku lulamisa mhaka leyi sweswi hikuva hinkwerhu hi hlundzukile.”—Nawu wa Bibele: Swivuriso 12:18.
Kombisa leswaku u endle ‘xihlambanyo.’ Laha u tirhelaka kona etafuleni ra wena, veka xifaniso xa loyi u tekaneke na yena. Vulavula kahle hi vukati bya n’wina. Tivekele pakani ya ku fonela loyi u tekaneke na yena siku ni siku loko mi nga ri swin’we. Minkarhi hinkwayo titolovete ku tirhisa rito “hi” u katsa loyi u tekaneke na yena kumbe u ku “mina ni nsati wa mina” kumbe “mina ni nuna wa mina.” Loko u endla tano u ta swi kombisa eka van’wana ni le ka wena leswaku u endle xihlambanyo eka loyi u tekaneke na yena.
Dyondza eka vatekani lava nga xikombiso lexinene. Languta vatekani lava wupfuke lava lulamisaka swiphiqo hi ndlela leyinene. Va vutise leswaku “va xi teka njhani xihlambanyo naswona sweswo swi va pfune njhani evukatini bya vona.” Bibele yi ri: “Nsimbi yi lotiwa hi nsimbi. Hi ndlela leyi fanaka munhu u lota xikandza xa un’wana.” (Swivuriso 27:17) Anakanya hi tsalwa rero, u lava mpfuno eka lava vukati bya vona byi tsakisaka.
^ ndzim. 7 Bibele yi pfumelela vatekani leswaku va hambana ntsena loko un’wana wa vona a endle vuoswi. Hlaya xihloko lexi nge “Leswi Bibele Yi Swi Vulaka Hi Vuoswi” eka Xalamuka! leyi.
DYONDZA SWO TALA
Tshembeka Eka Nkataku
Xana swi kona swin’wana leswi hi faneleke hi tshembeka eka swona evukatini ku tlula ku papalata vuoswi?
Ku Namarhela Xihlambanyo Xa Wena eVukatini
I yini lexi nga endlaka leswaku vukati byi tiya? I yini lexi nga byi tsanisaka? Xana u nga xi tiyisa njhani xihlambanyo xa wena?
Xana Bibele Yi Nga Ndzi Pfuna Ku Va Ni Ndyangu Lowu Tsakeke?
Xitsundzuxo xa vutlhari lexi kumekaka eBibeleni xi pfune timiliyoni ta vavanuna ni vavasati leswaku va va ni kaya leri tsakeke.
Milawu Ya Xikwembu Yi Hi Pfuna Njhani?
Yesu u hlamusele leswaku ha yini hi lava nkongomiso ni leswaku hi yihi milawu ya Bibele leyi nga ya nkoka.


text:
NDZIMA 11
“Vukati A Byi Xiximeke”
“Tsaka hi nsati wa vuntshwa bya wena.”—SWIVURISO 5:18.
1, 2. Hi swihi swivutiso leswi hi nga ta swi kambisisa naswona ha yini?
XANA u tekile kumbe u tekiwile? Loko swi ri tano, xana vukati bya wena bya tsakisa kumbe u langutane ni swiphiqo leswikulu swa vukati? Xana wena ni nkataku a ma ha rhandzani ku fana ni le ku sunguleni? Xana mi hanya swin’we kambe a ma ha tsakelani? Loko swi ri tano, swi nga endleka leswaku u ni gome leswi u nga ha tiphiniki evukatini bya wena. A swi kanakanisi leswaku tanihi Mukreste u lava leswaku vukati bya wena byi tisa ku dzuneka eka Yehovha, Xikwembu lexi u xi rhandzaka. Hikwalaho, xiyimo lexi u langutaneke na xona sweswi xi nga ha ku vilerisa kumbe xi ku hlomula mbilu. Hambiswiritano, u nga nambi u tibyela leswaku swi herile hi vukati bya wena.
2 Namuntlha, ku ni vatekani lavanene lava nga Vakreste, lava a va ri ni swiphiqo evukatini bya vona. Kambe va swi kotile ku kuma ndlela yo tiyisa vuxaka bya vona. Na wena u nga swi kota ku tiphina evukatini bya wena. Njhani?
KU TSHINELA EKA XIKWEMBU NI LE KA NKATAKU
3, 4. Xana vatekani va nga rhandzana loko va lwela ku tshinela eka Xikwembu? Kombisa.
3 Wena ni nkataku mi ta rhandzana loko mo lwela ku tshinela eka Xikwembu. Ha yini? Xiya xifaniso lexi: Anakanya hi ntshava leyi vumbekeke ku fana ni tshuka. Wanuna u yime hi le n’walungwini wa yona kasi wansati u yime hi le dzongeni. Havumbirhi bya vona va sungula ku gonya ntshava leyi. Loko va ha ri etshakwini ra ntshava leyi un’wana u le kule ni lowun’wana. Kambe, loko va ri karhi va gonya, mpfhuka lowu nga kona exikarhi ka vona wu ya wu pfaleka. Xana wa yi vona dyondzo leyi tiyisaka nhlana exifanisweni lexi?
4 Ku tikarhata ka wena u tirhela Yehovha hi mbilu hinkwayo ku nga fanisiwa ni matshalatshala lama u ma endlaka leswaku u ta kota ku gonya ntshava. Tanihi leswi u rhandzaka Yehovha, swi fana ni leswaku ana se u teke goza ro ringeta ku gonya ntshava. Hambiswiritano, loko wena ni nkataku mi nga ha twani, swi nga fana nileswaku mi ringeta ku gonya ntshava un’wana a ri en’walungwini kasi un’wana a ri edzongeni. Kambe, ku endleka yini loko mi hambeta mi gonya? I ntiyiso leswaku loko ma ha sungula, mi ta va ma ha hambanisiwe hi mpfhuka wo leha. Nilokoswiritano, loko mi ri karhi mi tshinela eka Xikwembu, leswi hi nga swi fanisaka niloko mi ri karhi mi gonya ntshava, mpfhuka lowu mi hambanisaka wu ta ya wu pfaleka. Hakunene, ku tshinela eka Xikwembu hi yona ndlela leyi nga ku pfunaka leswaku u rhandza nkataku. Kambe, xana u nga swi endlisa ku yini sweswo?
Loko vutivi bya Bibele byi tirhisiwa byi kota ku tiyisa vukati bya wena
5. (a) Hi yihi ndlela yin’wana yo tshinela eka Yehovha leswaku u ta kota ku rhandza nkataku? (b) Xana Yehovha u byi languta hi ndlela yihi vukati?
5 Ndlela ya nkoka leyi nga fanaka ni ku gonya ntshava hileswaku wena ni nkataku mi yingisa ndzayo ya vukati leyi kumekaka eRitweni ra Xikwembu. (Pisalema 25:4; Esaya 48:17, 18) Hikwalaho, anakanya yinhla leyi kongomeke, leyi vuriweke hi muapostola Pawulo. U te: “Vukati a byi xiximeke exikarhi ka hinkwavo.” (Vaheveru 13:4) Xana sweswo swi vula yini? Rito leri nge “xiximeka” ri vula nchumu lowu nga wa risima swinene. Kutani hi yona ndlela leyi Yehovha a byi langutaka ha yona vukati, u byi teka byi ri bya nkoka.
U FANELE U SUSUMETIWA HI KU RHANDZA YEHOVHA HI MBILU HINKWAYO
6. Xana mongo wa ndzayo ya Pawulo hi vukati wu paluxa yini naswona ha yini swi ri swa nkoka ku va vatekani va tshama va ri karhi va anakanya hi mhaka leyi?
6 A swi kanakanisi leswaku leswi mi nga malandza ya Xikwembu, wena ni nkataku ma swi tiva leswaku vukati i bya risima naswona bya kwetsima. Yehovha hi yena la sunguleke lunghiselelo ra vukati. (Hlaya Matewu 19:4-6.) Hambiswiritano, loko mi ri ni swiphiqo evukatini bya n’wina, ku tiva ntsena leswaku vukati bya xiximeka a swi nge ku pfuni leswaku wena ni nkataku mi rhandzana ni ku xiximana. Kutani, i yini lexi nga ku pfunaka? Xiyisisa ndlela leyi Pawulo a yi vekeke ha yona mhaka leyi ya ku xixima. A nga vulanga leswaku “vukati bya xiximeka”; kambe u te “vukati a byi xiximeke.” Pawulo a a nga vuli nchumu lowu a wu xiyeke hi vukati; a a khutaza vanhu ku endla swo karhi. * Ku tshama u ri karhi u twisisa leswi Pawulo a swi vuleke, swi ta ku pfuna leswaku u lava ndlela yo pfuxeta rirhandzu ra wena ni nkataku. Ha yini swi ri tano?
7. (a) Hi swihi swileriso swa Matsalwa leswi hi swi yingisaka naswona ha yini? (b) Hi byihi vuyelo lebyinene lebyi hi byi kumaka hikwalaho ko yingisa?
7 Sweswi, anakanya ndlela leyi u swi yingisaka ha yona swileriso swin’wana swa Matsalwa, swo fana ni ku endla vadyondzisiwa kumbe ku hlangana leswaku hi gandzela. (Matewu 28:19; Vaheveru 10:24, 25) Ntiyiso hileswaku minkarhi yin’wana swa tika ku yingisa swileriso leswi. Vanhu lava u va chumayelaka va nga ha ala ku yingisa kumbe ntirho wa wena wa ku tihanyisa wu ku siya u lo lakahlaa, lerova swi ku tikela swinene ku ya eminhlanganweni ya Vukreste. Hambiswiritano, u hambeta u chumayela rungula ra Mfumo naswona a wu tshiki ku ya eminhlanganweni ya Vukreste. A nga kona la nga ku tshikisaka—hambi ku ri Sathana! Ha yini swi ri tano? Hikuva u rhandza Yehovha hi mbilu hinkwayo lerova u tiyimisele ku yingisa swileriso swa yena. (1 Yohane 5:3) Byi va byihi vuyelo bya kona? Ku hlanganyela entirhweni wo chumayela ni ku ya eminhlanganweni swi endla leswaku u va ni ku rhula ni ntsako wa xiviri hikuva wa swi tiva leswaku u endla ku rhandza ka Xikwembu. Kutani sweswo swi endla leswaku u va ni matimba. (Nehemiya 8:10) Xana hi dyondza yini emhakeni leyi?
8, 9. (a) I yini lexi nga hi pfunaka leswaku hi yingisa xikhutazo xa leswaku vukati byi va lebyi xiximekaka naswona ha yini? (b) Hi tihi tinhla timbirhi leti hi nga ta ti tlhuvutsa?
8 Tanihi leswi ku rhandza Xikwembu hi mbilu hinkwayo swi ku pfunaka leswaku u yingisa swileriso swa ku chumayela ni ku hlangana ni vapfumeri-kuloni hambiloko ku ri ni swihinga, ku rhandza Yehovha swi ta tlhela swi ku pfuna leswaku u yingisa xikhutazo xa Matsalwa xa leswaku ‘vukati bya wena byi va lebyi xiximekaka,’ hambiloko swi vonaka swi tika. (Vaheveru 13:4; Pisalema 18:29; Eklesiasta 5:4) Nakambe, tanihi leswi matshalatshala ya wena ya ku chumayela ni ku va kona eminhlanganweni ma ku tiselaka mikateko yo tala leyi fuweke leyi humaka eka Xikwembu, matshalatshala ya wena yo endla leswaku vukati bya wena byi va lebyi xiximekaka a ma nge hundzuki nyuku wa mbyana naswona Yehovha u ta ma katekisa.—1 Vatesalonika 1:3; Vaheveru 6:10.
9 Xana u nga endla yini leswaku vukati bya wena byi va lebyi xiximekaka? U fanele u papalata mahanyelo lama onhaka vukati. Nakambe, u fanele u teka magoza lama byi tiyisaka.
PAPALATA MAVULAVULELO NI MAHANYELO LAMA ENDLAKA LESWAKU VUKATI BYI NGA XIXIMEKI
10, 11. (a) Hi wahi mahanyelo lama endlaka leswaku vukati byi nga xiximeki? (b) Hi xihi xivutiso lexi u faneleke u xi vutisa nkataku?
10 Wansati un’wana la nga Mukreste u tshama a ku: “Ndzi khongela Yehovha ndzi kombela matimba ya ku tiyisela.” Xana a a tiyisela yini? U ri: “Nuna wa mina u ndzi tlhava hi marito. I ntiyiso leswaku a ndzi na swivati leswi vonakaka kambe marito ya yena yo fana ni lama nge ‘U ndzhwalo’ nileswaku ‘U xiphukuphuku,’ ma ndzi vavisa.” Wansati loyi u boxa mhaka yin’wana leyi vilerisaka ngopfu—ku nga ku vulavula marito lama tlhavaka evukatini.
11 Swi twisa ku vava loko vatekani emindyangwini ya Vakreste va tlhavana hi marito lama endlaka leswaku va tshama va ri ni gome! Swi le rivaleni leswaku vukati bya vanhu lava tlhavanaka hi marito a byi xiximeki. Xana byi njhani vukati bya n’wina emhakeni leyi? Ndlela yin’wana yo tiva, i ku vutisa nkataku hi ku titsongahata u ku, “Xana u titwa njhani hi ndlela leyi ndzi vulavulaka na wena ha yona?” Loko nkataku a vula leswaku marito ya wena ma pfa ma n’wi twisa ku vava, u fanele u tiyimisela ku tshika mukhuva wolowo.—Vagalatiya 5:15; hlaya Vaefesa 4:31.
12. Vugandzeri bya munhu byi nga va bya hava emahlweni ka Xikwembu hi ndlela yihi?
12 Tshama u ri karhi u swi tiva leswaku ndlela leyi u ri tirhisaka ha yona ririmi ra wena eka nkataku yi khumba vuxaka bya wena na Yehovha. Bibele yi ri: “Loko munhu un’wana ni un’wana a tivona a ri mugandzeri wa xiviri kambe a nga lawuli ririmi ra yena, a tama a xisa mbilu ya yena n’wini, muxaka wa vugandzeri bya munhu loyi i wa hava.” (Yakobo 1:26) Ririmi ra wena wa ri tirhisa evugandzerini bya wena. Bibele a yi pfumelelani na yona mhaka ya leswaku loko munhu a ri ekaya a nga endla xin’wana ni xin’wana lexi a xi lavaka, ntsena loko a vula leswaku u tirhela Xikwembu. U nga tixisi. Mhaka leyi a hi ya ku tekeriwa ehansi. (Hlaya 1 Petro 3:7.) U nga va u ri ni vuswikoti byo karhi naswona u hiseka, kambe loko u vavisa nkataku hi vomu, u endla leswaku vukati bya n’wina byi nga xiximeki kutani Xikwembu xi nga ha teka vugandzeri bya wena byi ri bya hava.
13. Xana vatekani va nga twisana ku vava hi tindlela tihi?
13 Vatekani va fanele va xiya nakambe leswaku va nga twisani ku vava hi tindlela tin’wana leti nga xiyekiki. Hi xikombiso: A hi nge manana la nga mutswari a ri yexe u hambeta a bela makwerhu la tekeke riqingho a lava nkongomiso emhakeni yo karhi kutani va vulavula nkarhi wo leha; kumbe makwerhu wa xinuna la nga tekangiki u heta nkarhi wo leha vhiki rin’wana ni rin’wana a tirha nsimu ni makwerhu wa xisati la tekiweke. Makwerhu la tekeke ni loyi a tekiweke va nga ha va va ri ni xikongomelo lexinene; kambe, xana sweswo swi va khumba njhani vanghana va vona va vukati? Wansati un’wana la nga tshama a langutana ni xiyimo xo tano u te: “Swa ndzi vavisa ku vona nuna wa mina a heta nkarhi wo tala ni makwerhu wa xisati evandlheni. Ndzi titwa ndzi nga ri nchumu.”
14. (a) Hi xihi xiboho xa vukati lexi kandziyisiwaka eka Genesa 2:24? (b) Hi xihi xivutiso lexi vatekani va faneleke va tivutisa xona?
14 Swa twisiseka loko wansati loyi ni van’wana lava langutanaka ni xiyimo lexi fanaka evukatini bya vona va twa ku vava. Vanuna va vona va honisa xileriso xa Xikwembu malunghana ni vukati lexi nge: “Wanuna u ta siya tata wakwe ni mana wakwe naswona u fanele ku namarhela nsati wakwe.” (Genesa 2:24) I ntiyiso leswaku vatekani va ha va xixima vatswari va vona; hambiswiritano, Xikwembu xi lava leswaku va khathalela vanghana va vona va vukati ku sungula. Hilaha ku fanaka, Vakreste va va rhandza vapfumeri-kulobye; kambe, vanhu lava va faneleke va va rhandza ngopfu i vanghana va vona va vukati. Hikwalaho, loko vatekani lava nga Vakreste va heta nkarhi wo tala ni vapfumeri-kulobye kumbe va va tolovela ku tlula mpimo, ngopfu-ngopfu va rimbewu leri hambaneke ni ra vona, va vanga gome evukatini bya vona. Xana swi nga endleka leswaku hi swona leswi endlaka leswaku ku nga vi na ku rhula evukatini bya n’wina? Tivutise: ‘Xana nkatanga ndzi n’wi nyika nkarhi lowu ringaneke naswona ndzi n’wi rhandza hi mbilu hinkwayo?’
15. Hi ku ya hi Matewu 5:28, ha yini Vakreste lava tekeke kumbe ku tekiwa va fanele va papalata ku tolovelana ngopfu ni vanhu lava nga riki vanghana va vona va vukati?
15 Ku engetela kwalaho, Vakreste lava tekeke ni lava tekiweke, lava tshikaka ku rhandza vanghana va vona va vukati kutani va tolovelana ni vanhu lava nga riki vanghana va vona va vukati, va tivitanela khombo ri ri kule na vona. Khombo ra kona, Vakreste van’wana lava tekeke kumbe ku tekiwa va tikume va rhandza vanhu lava vuxaka bya kona byi nga lo sungula hi ku tolovelana ntsena. (Matewu 5:28) Kutani vuxaka byebyo byi endle leswaku vukati bya vona byi nga xiximeki. Xiya leswi muapostola Pawulo a swi vuleke emhakeni leyi.
“SANGU RA VUKATI RI NGA VI NI XILO LEXI NYAMISAKA”
16. Hi xihi xileriso lexi Pawulo a xi nyikaka emhakeni ya vukati?
16 Loko Pawulo a heta ku vula leswaku vukati a byi ve lebyi xiximekaka, u te: “Sangu ra vukati ri nga vi ni xilo lexi nyamisaka, hikuva Xikwembu xi ta avanyisa timbhisa ni vaoswi.” (Vaheveru 13:4) Loko Pawulo a tirhisa xiga lexi nge “sangu ra vukati,” a a vulavula hi vuxaka bya rimbewu. Vuxaka byo tano a byi vi ni ‘xilo lexi nyamisaka’ naswona byi va lebyi tengeke loko byi endliwa ntsena hi vatekani. Hikwalaho, Vakreste va yingisa marito lama huhuteriweke lama nge: “Tsaka hi nsati wa vuntshwa bya wena.”—Swivuriso 5:18.
17. (a) Ha yini Vakreste va nga fanelanga va lawuriwa hi langutelo ra vanhu va misava emhakeni ya vuoswi? (b) Xana hi nga xi landzela njhani xikombiso xa Yobo?
17 Lava va etlelaka ni munhu loyi va nga tekanangiki na yena va kombisa leswaku a va na mhaka nikatsongo ni nawu wa Xikwembu wa mahanyelo lamanene. I ntiyiso leswaku vuoswi bya amukeleka eka vanhu vo tala namuntlha. Hambiswiritano, Vakreste a va fanelanga va lawuriwa hi langutelo leri vanhu van’wana va nga na rona emhakeni ya vuoswi. Va swi tiva leswaku eku heteleleni a hi vanhu lava nga ta avanyisa, kambe “Xikwembu xi ta avanyisa timbhisa ni vaoswi.” (Vaheveru 10:31; 12:29) Hikwalaho, Vakreste va ntiyiso va hanya hi ku pfumelelana ni nawu wa Yehovha emhakeni leyi. (Hlaya Varhoma 12:9.) Mupatriyaka Yobo u te: “Ndzi endle ntwanano ni mahlo ya mina.” (Yobo 31:1) Ina, leswaku Vakreste va ntiyiso va nga pfuki va wele evuoswini, va fanele va lawula mahlo ya vona naswona va nga singiti va languta munhu wa rimbewu rin’wana hi ku n’wi navela.—Vona Xiengetelo lexi nga ni nhlokomhaka leyi nge “Xana Bibele Yi Ri Yini Hi Ku Dlaya Vukati Ni Ku Thalana?.”
18. (a) Xana Yehovha u byi languta njhani vuoswi? (b) Hi kwihi ku fana loku nga kona eka vuoswi ni ku gandzela swikwembu swa hava?
18 Xana Yehovha u byi languta njhani vuoswi? Nawu wa Muxe wu hi pfuna ku vona ndlela leyi Yehovha a titwaka ha yona emhakeni leyi. Hi nkarhi wa Vaisrayele, munhu la endleke vuoswi ni la gandzelaka swikwembu swa hava a va kuma xigwevo xa rifu. (Levhitika 20:2, 10) Xana wa ku vona ku fana loku nga kona eka vuoswi ni ku gandzela swikwembu swa hava? Phela, Muisrayele la gandzelaka swikwembu swa hava a a tshova ntwanano lowu a wu endleke na Yehovha. Hilaha ku fanaka, Muisrayele la oswaka a a tshova ntwanano lowu a wu endleke ni nkatakwe. La gandzelaka swikwembu swa hava ni la osweke i vaxengi. (Eksoda 19:5, 6; Deteronoma 5:9; hlaya Malakiya 2:14.) Hi yona mhaka leyi Yehovha a nyenyaka swiendlo swo tano hikuva i Xikwembu lexi tshembekaka.—Pisalema 33:4.
19. I yini lexi nga tiyisaka ku tiyimisela ka munhu leswaku a papalata vuoswi naswona ha yini?
19 I ntiyiso leswaku Vakreste a va le hansi ka Nawu wa Muxe. Kambe ku tsundzuka leswaku vuoswi a byi nga amukeleki nikatsongo eka Vaisrayele va khale, swi pfuna Vakreste leswaku va tiyimisela ku byi papalata. Ha yini? Anakanya hi xikombiso lexi: Xana u nga nghena ekerekeni kutani u nkhinsama u khongela xifaniso? U nga ha ku, ‘A ndzi nge pfuki ndzi swi endlile sweswo!’ Kambe, xana u nga ringeka ku endla tano loko wo nyikiwa mali yo tala? U nga ha ku, ‘Nikatsongo!’ Entiyisweni mhaka ya ku nga tshembeki eka Yehovha hi ku gandzela xifaniso xa hava i nchumu lowu nyenyetseka eka Mukreste wa ntiyiso. Hi ndlela leyi fanaka, Vakreste va fanele va nyenya vuoswi hikuva byi endla leswaku va nga tshembeki eka Xikwembu xa vona, Yehovha ni le ka vanghana va vona va vukati—ku nga khathariseki leswaku i yini lexi va susumeteleke leswaku va endla vuoswi. (Pisalema 51:1, 4; Vakolosa 3:5) Hi nga tshuki hi endla nchumu lowu nga ta endla leswaku Sathana a tsaka ni ku tisa ndzhukano eka Yehovha ni le ka lunghiselelo ra yena ro kwetsima ra vukati.
NDLELA YO TIYISA XIBOHO XA N’WINA XA VUKATI
20. Xana ku endleka yini evukatini byin’wana? Kombisa.
20 Handle ko papalata mahanyelo lama endlaka leswaku vukati byi nga xiximeki, u nga endla yini leswaku u hambeta u xixima nkataku? Leswaku hi hlamula xivutiso lexi, a hi fanise vukati ni yindlu. Kutani teka marito lamanene, swiendlo leswinene leswi vatekani va endlelanaka swona ni tindlela tin’wana leti endlaka leswaku vukati byi xiximeka, u swi fanisa ni swilo leswi khaviseke yindlu. Loko mi rhandzana, vukati bya n’wina byi fana ni yindlu leyi khavisiweke kahle. Loko mi nga ha rhandzani hi mbilu hinkwayo, swi fana ni loko swilo leswiya swi khavisaka vukati bya n’wina swi sungula ku hlakala, swi endla leswaku vukati bya n’wina byi fana ni yindlu leyi nga khavisiwangiki. Tanihi leswi u tiyimiseleke ku yingisa xileriso xa Xikwembu lexi nge, “vukati a byi xiximeke,” u ta tiyimisela ku antswisa vukati bya n’wina. Nchumu wa risima ni lowu xiximekaka wu lava ku tshama wu ri karhi wu khathaleriwa ni ku lunghisiwa. Xana u nga swi endlisa ku yini sweswo? Rito ra Xikwembu ri ri: “Yindlu yi ta akiwa hi vutlhari, naswona yi ta simekiwa yi tiya hi ku twisisa. Hi vutivi makamara ya le mpfungwe ma ta tala swilo hinkwaswo swa risima ni leswi tsakisaka swa nkoka.” (Swivuriso 24:3, 4) Anakanya ndlela leyi marito lawa ma nga tirhaka ha yona evukatini bya wena.
21. Xana vatekani va nga byi tiyisa njhani vukati bya vona? (Nakambe vona bokisi leri nge “ Xana Ndzi Nga Byi Antswisa Njhani Vukati Bya Mina?”)
21 Swilo swin’wana swa “risima” leswi kumekaka endyangwini lowu tsakeke i timfanelo to fana ni rirhandzu ra xiviri, ku chava Xikwembu ni ripfumelo leri tiyeke. (Swivuriso 15:16, 17; 1 Petro 1:7) Timfanelo leti ti tiyisa vukati. Kambe, xana u xiyile leswaku makamara ya yindlu leyi ku vulavuriweke ha yona ebukwini leyi ya swivuriso ma tele hi yini? Ma tele “hi vutivi.” Ina, loko vutivi lebyi humaka eBibeleni byi tirhisiwa, byi kota ku hundzula ndlela leyi vanhu va anakanyaka ha yona ivi byi va pfuna leswaku va pfuxeta rirhandzu ra vona. (Varhoma 12:2; Vafilipiya 1:9) Hikwalaho, loko wena ni nkataku mi tshama ehansi ivi hi moya wo rhula mi bula hi rungula ro karhi ra Bibele, ro kota ndzimana ya siku kumbe nhloko-mhaka yo karhi leyi sekeriweke eka Xihondzo xo Rindza kumbe eka Xalamuka! leyi vulavulaka hi vukati, swi fana niloko mi ri karhi mi hlawula swilo leswi mi nga khavisaka yindlu ya n’wina ha swona. Loko ku rhandza Yehovha ku endla leswaku mi tirhisa ndzayo ya vukati leyi ma ha ku yi kambisisaka, swi fana ni loko mi veka nchumu lowu khavisaka ‘emakamareni ya le mpfungwe.’ Hikwalaho ka sweswo, vukati bya n’wina byi ta tlhela byi va ni rirhandzu ni ntsako lowu mi nga tshama mi tiphina ha wona.
22. I yini lexi nga ta hi tsakisa loko hi tiyimisela ku aka vukati?
22 I ntiyiso leswaku swi nga teka nkarhi wo lehanyana naswona swi lava ku tikarhata leswaku mi pfuxeta timfanelo to tano. Kambe, loko un’wana ni un’wana a tiyimisela ku aka vukati, swi ta mi tsakisa ku tiva leswaku mi yingisa xileriso xa Bibele lexi nge: “Vanani lavo rhanga eku xiximaneni.” (Varhoma 12:10; Pisalema 147:11) Ku tlula kwalaho, ku tiyimisela ka wena leswaku vukati byi xiximeka ku ta endla leswaku u tshama u ri la rhandzekaka eka Xikwembu.
^ ndzim. 6 Mongo wa xikhutazo xa Pawulo hi vukati wu paluxa leswaku marito ya yena ma tekiwe eka swikhutazo swin’wana.—Vaheveru 13:1-5.
DYONDZA SWO TALA
Pfumelelani Yehovha Leswaku A Tiyisa Ni Ku Sirhelela Vukati Bya N’wina
Hi wahi magoza lawa u nga ma tekaka leswaku u papalata ku endla vuoswi ni vuyelo bya byona byo vava?


text:
Leswi Tintangha Ta Wena Ti Swi Vulaka
Hlalela tivhidiyo ta vantshwa lava humaka emisaveni hinkwayo lava vulavulaka hi swiphiqo swa vutomi ni ndlela leyi va langutanaka na swona ha yona.
Ku Pfumela Eka Xikwembu
Eka vhidiyo leyi ya timinete tinharhu, vantshwa va hlamusela leswi endleke va pfumela leswaku ku ni Muvumbi.
Vutomi Byo Tsakisa
Xana wa swi lava ku va ni vutomi byo tsakisa? Twana ndlela leyi Cameron a kumeke vutomi byo tsakisa endhawini leyi a a nga ehleketi leswaku a nga byi kuma eka yona.
Mali
Twana switsundzuxo malunghana ni ku yi hlayisa, ku yi tirhisa ni ku va ni langutelo lerinene ha yona.
Ku Khathalela Rihanyo
Xana swa ku tikela ku dya swakudya leswi nga ni rihanyo ni ku endla vutiolori? Eka vhidiyo leyi, vantshwa van’wana va vula leswi va swi endlaka leswaku va va ni rihanyo lerinene.
Ku Languteka Ka Miri
Ha yini swi tika leswaku vantshwa va ringanisela emhakeni ya ku languteka ka miri wa vona? I yini lexi nga pfunaka?
Xinamu
Twana leswi vantshwa va swi vulaka malunghana ni vuyelo bya ku va ni xinamu ni bya ku tirhisa nkarhi wa wena hi vutlharhi.
Tiselfoni
Vantshwa vo tala a va koti ku hanya handle ka selfoni. Hi tihi tindlela letinene ni leti nga riki tinene to yi tirhisa?
Ku Xanisiwa Hi Timhaka Ta Masangu
Twana leswi vantshwa va ntlhanu va swi vulaka hi ku xanisiwa koloko nileswaku u nga endla yini loko swi humelela.


text:
DECEMBER 6, 2013
ITALY
Xidzedze Xa Cleopatra Xi Hlasele Xihlala Xa Sardinia eItaly
Xidzedze xa matimba xa Cleopatra, lexi hlaseleke xihlala xa Sardinia lexi nga elwandle ra Mediteraniya hi November 18, 2013, xi dlaye vanhu va 16 naswona xi siye vanhu va madzana va nga ri na makaya. Mpfula ya matimba yi vange tindhambi leti khukhuleke mabuloho ni timovha. Rhavi ra Timbhoni ta Yehovha ra le Italy ri vike leswaku un’wana wa lava dlayiweke i Mbhoni ya xisati leyi nga ni malembe ya 83. Nakambe a ku ri ni mindyangu ya mune ya Timbhoni leyi lahlekeriweke hi nhundzu ya yona loko tindhambi ti onhe makaya ya yona naswona mindyangu yin’wana ya 11 yi boheke ku siya makaya ya yona. Hi ku tirhisana ni valawuri va ndhawu, Timbhoni to tlula 120 ti ye endhawini leyi hlaseriweke hi ndhambi leswaku ti yisela Timbhoni-kulobye swakudya ni ku ti pfuna ku basisa swin’we ni ku basisela vaakelani va tona.
Media Contact(s):
International: J. R. Brown, Office of Public Information, tel. +1 718 560 5000
Italy: Stefano Papazian, tel. +39 06 87294260


text:
1Kukhatani ku ti ni Dipswi; Dipswi di ti ni Txizimu, Dipswi i ti Txizimu. 2Dona Dipswi kukhatani di ti ka Txizimu. 3Sotshe si vangilwe ngu dona, ku walo ni txatximwetxo txi nga vangwa hahanze ka dona. 4Wutomi wu ti ka dona.Wutomi i ti liwoningo la vathu. 5Liwoningo liya li woningile txidemani, kambe txidema kha txa li xula. 6Ku humelete mthu wo rumelwa ngu Txizimu, ditina dakwe i ti Johane. 7Ene a tete ku ta fakazela liwoningo, ti to votshe ve tumela ngu ngene. 8Ene i ti singa liwoningo, kambe a ti tete kuta fakazela liwoningo. 9Dipswi i ti liwoningo la ditshuri, aliya li woningako votshe vathu, li txi ta ha mafuni. 10Dipswi di ti mu mafuni, ni mafu ma mahilwe ngu dona, kambe mafu kha ma di ziva. 11Ene i ku Dipswi a tile ka va ka kwawe, kambe va ka kwawe kha va mu amukela. 12Aniko votshe va va nga mu amukela, ava va nga tumela ka ditina dakwe, a va ningile mtamo wa kumaha vanana va Txizimu. 13Vona mbanana va Txizimu, i singa ngu nzila ya mtumbuluko, mwendo kunavela ka mmidi hambi kuranda ka mthu, aniko va velekilwe ngu Txizimu. 14Dipswi di ti mahile mthu, e aka hagari kwathu; hi wu woni wudhumo wakwe, wudhumo wu Tate a nga ninga Mwanana wakwe wa Mmweyo ekha, wo tala ngu makatekwa ni ditshuri. 15Johane wa fakaza ngu ngene, a txi khene: “Ngene wu ni nga ti mu womba ni txi khani: ‘Awu atako msana kwangu, ngene i ku wo khata, nguko Ene a titi ho ni sa nzi kuva ho ani.'" 16Kha ditshuri, ngu kutalelwani kwakwe, hotshethu hi amukete kateko ni kateko. 17Nguko hi ningilwe Mlayo manzani ka Mosi, aniko kateko ni ditshuri hi wuyisetwe ngu Jesu Kristu. 18Txizimu kha txi zivi kuwonwa ngu mthu; Mwanana wa txona wa Mmweyo ekha, awu a ku kumweko ni Tate, ngene a nga hi zivisa ati Txizimu txi ku ngu tona. 19Ngu wona wuwa wufakazi a nga wu maha Johane ditshiku di Vajudha va nga rumela vaphaxeli ni Valevhi ngu Jerusalema, kuya mu wotisa, va txi: “Awe ngawe mani?” 20Ene a wombile ditshuri, kha va langela, a wombile, a txi khene: “Ani kha ni nga Mesiya.” 21Se vona va to mu wotisa, va txi khona: “Ngawe mani kani? Ngawe Elija?” Ene a txi khene: “Kha ni nga ene.” “Mwendo u mprofeti kani?” Ene a txi angula, a so khene: “Ahim-him.” 22Konaho, va to womba kwakwe, va txi khona: “Se ngawe mani, kasiku hi ya si kota kuangula ka vale va nga hi ruma? Kasi awe u ti maha mani?” 23Ene a xamute a txi khene: “Ani ni dipswi da wule a kwangulako txiwulani, a txi khene: ‘Lulamisani tinzila ta Mkoma’, nga tiya a nga wombisa tona mprofeti Isaya.” 24Avale va nga ti rumetwe i ti Vafarisi. 25Vona va to mu wotisa va txi: “Se i mhaka muni u txi bhabhatisa na u singa Mesiya, u singa Elija, u singa Mprofeti kani?” 26Johane a va xamute a txi khene: “Ani ni bhabhatisa ngu mati, kambe hagari kwanu wa ho awu mi si mu ziviko. 27Ene ngene a no ta msana kwangu, awu hambi ani ni si si kotiko kuthukunyula tingoti ta tikathula takwe.” 28Atiya ti mahekile Bhetaniya, mtxhatuko ka Jordhani, ahawa Johane a nga txi bhabhatisa kona. 29Mangwanani ka kona, Johane a to wona Jesu, a nga txi ta kwakwe, se a txi khene: “Wonani Txinvutana txa Txizimu atxi txi kuwulako siwonho sa ditiko. 30Ngene wu ni nga txi womba ngu ngene, ni txi khani: ‘Ngu msana kwangu, wa ta mthu, awu a ni thangelako masoni, nguko a titi ho, na ni sa nzi kuva ho ani.’ 31Nani ni ti si mu zivi, kambe ni tete kuta bhabhatisa ngu mati, kasiku Ene e wonekiswa ka Israyeli.” 32Johane a fakazile kambe a txi khene: “Ni woni Moya wo Sawuleka wu txi txhika ngu nzumani, nga txituvane, wu ta zumba txitimwi kwakwe. 33Nani ni ti si mu zivi, aniko awule a nga ni ruma kubhabhatisa ngu mati, ngene a nga ni gela a txi khene: ‘Awule u no wona Moya wo Sawuleka wu txi txhikela kuta zumba txitimwi kwakwe, ngeneyo a bhabhatisako ngu Moya wo Sawuleka.’ 34Ni ti woni ngu maso angu, se na fakaza ti to Ene i Mwanana wa Txizimu.” 35Ka ditshiku di di londetako, Johane a ti maneka a di konaho kambe ni vambidi ka vagondiswa vakwe. 36Kutingako a txi wona Jesu na a txi pinda, a to khene: “Wonani Txinvutana txa Txizimu.” 37Vagondiswa vale va vambidi, ngako va txi engisa mapswi ale a nga ma womba, va to londisa Jesu. 38Mbimo yi a nga tshembereka a txi va wona, va txi mu londetela, Jesu a to khene kwawe: “Mi lava txani?” Vona va xamute va txi khona: “Rabbi (ati ti wombako ku Mgondisi) u zumba hani?” 39Ene a to va xamula a txi khene: “Ngonani mi ta ku wona.” Vona va nje kutsula ve ya wona ahawa a khalako kona, se ve zumba nayo ditshikudo. I ti mbimo yo lava kuhoka ka txikhati txa wugumi. 40Andrewu, mwanawe Simoni Pedro, i ti mmweyo wa vale vavambidi, va nga londisa Jesu ngu kuengisa ti a nga womba Johane. 41Ene a thangile ngu mwanawe Simoni, a txi mu mana, se a txi mu gela ku khene: “Hi mani Mesiya!”, ati ti wombako ku Kristu. 42Se a txi mu heleketa ka Jesu. Jesu a to mu wonisisa, se a txi khene: “Awe ngawe Simoni, mwana Johane; u na dhanwa ku u Khefasi” (ati ti wombako ku Pedro, Dirigwi). 43Ka ditshiku di di londetako, Jesu a ti xuva kuya Galileya, se e mana Filipi, a txi khene kwakwe: “Ni londise.” 44Filipi i ti wa Bhetsayidha, didhoropa da va Andrewu ni Pedro. 45Filipi a to mana Nataniyeli, a txi khene kwakwe: “Hi mani wule Mosi a nga bhala timhaka takwe Mlayoni, ni Vaprofeti nivona va bhate: I Jesu wa Nazareta, Mwana Josefa.” 46Nataniyeli a txi khene kwakwe: “Ina txilo txa txinene txi nga huma ngu Nazareta kani?” Filipi a txi khene kwakwe: “Ngono u ta ti wona.” 47Jesu a to wona Nataniyeli a txi mu tela, se e womba ngu ngene, a txi khene: “Ndiyo muIsrayeli wa ditshuri, awu, kwakwe, ku ku walo kukanganyisa.” 48Nataniyeli a txi khene kwakwe: “U ni zivela hani?” Jesu a to mu xamula a txi khene: “Na Filipi a sa nzi ku kudhana, ani ni ku woni u di hahatshi ka mxanvu.” 49Nataniyeli a to xamula a txi khene kwakwe: “Mgondisi, awe u Mwanana wa Txizimu, u Mkoma wa Israyeli.” 50Jesu a to xamula a txi khene kwakwe: “U tumela ngu kuwa ni nga ku gela ku khani: Ni ku woni hahatshi ka mxanvu. U na wona ta hombe kupala tiya.” 51A to engeta a txi khene: “Ngu ditshuri, ngu ditshuri, na mi gela ku khani: Kukhukhela konkuwa, mi na wona nzuma yi di tulekile, ni tingelozi ta Txizimu na ti txi kwela, ti va ti txhika txitimwi ka Mwanana wa Mthu.”
Copyright
Learn More


text:
Dyondzo Ya Mavunwa 1: Moya-xiviri A Wu Fi
Xana dyondzo leyi ya mavunwa yi huma kwihi?
“Vativi vo sungula va filosofi lava a va ri Vakreste va amukele dyondzo ya Xigriki ya ku nga fi ka moya-xiviri naswona a va anakanya leswaku moya-xiviri wu vumbiwe hi Xikwembu kutani xi wu nghenisa emirini wa munhu loko a ha ri xitumbulukwa.”—The New Encyclopædia Britannica (1988), Vholumo 11, tluka 25.
I yini leswi Bibele yi swi dyondzisaka?
“Moya lowu dyohaka hi wona lowu nga ta fa.”—Ezekiyele 18:4, Bibele Ya Xitsonga.
Loko Bibele yi vulavula hi ku vumbiwa ka munhu wo sungula ku nga moya-xiviri yi ri: “Yehovha Xikwembu a vumba munhu hi ntshuri wa misava ni ku huhutela ku hefemula ka vutomi etinhompfini takwe, hiloko munhu a va moya-xiviri [lowu hi Xiheveru ku nga ne′phesh] lowu hanyaka.”—Genesa 2:7.
Rito ra Xiheveru leri nge ne′phesh, leri loko ri hundzuluxeriwa ri vulaka “moya-xiviri,” ri vula ‘xivumbiwa lexi hefemulaka.’ Loko Xikwembu xi vumba munhu wo sungula, Adamu, a xi nghenisanga eka yena moya-xiviri lowu nga fiki kambe xi n’wi nyike matimba ya vutomi, lebyi a byi ta hambeta byi va kona loko a hefemula. Hikokwalaho, hi ku ya hi Bibele “moya-xiviri” i xivumbiwa hinkwaxo lexi hanyaka. Loko wu hambana ni matimba ya vutomi lama humaka eka Xikwembu, moya-xiviri wa fa.—Genesa 3:19; Ezekiyele 18:20.
Dyondzo ya ku nga fi ka moya-xiviri yi tlakusa swivutiso leswi: Xana moya-xiviri wu ya kwihi endzhaku ka loko munhu a file? Xana ku humelela yini hi moya-xiviri wa vanhu vo homboloka? Loko lava va tivulaka Vakreste va amukele dyondzo ya ku nga fi ka moya-xiviri, leswi swi endle leswaku va tlhela va amukela dyondzo yin’wana ya mavunwa—dyondzo ya ndzilo wa tihele.
Ringanisa tindzimana leti ta Bibele: Eklesiasta 3:19; Matewu 10:28; Mintirho 3:23
I NTIYISO LESWAKU:
Munhu loyi a feke swi herile ha yena


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Yeremiya 2:1-37
2 ‘Kutani rito ra Yehovha ri fika eka mina,+ ri ku:2 “Famba, u fanele u huwelela etindleveni ta Yerusalema, u ku, ‘Yehovha u te:+ “Ndzi wu tsundzuka kahle, musa wa rirhandzu wa vuntshwa bya wena,+ rirhandzu enkarhini lowu a wu tshembisiwe ku tekiwa,+ ku ndzi sala ka wena endzhaku emananga, etikweni leri nga byariwangiki mbewu.+3 Tiko ra Israyele a ri na nchumu wo kwetsima eka Yehovha,+ swirhangana swa Yena.”’+ ‘Hinkwavo vanhu lava n’wi lovisaka va ta va ni nandzu.+ Va ta weriwa hi khombo,’ ku vule Yehovha.”+4 Twana rito ra Yehovha, Wena yindlu ya Yakobe,+ na n’wina hinkwenu mindyangu ya yindlu ya Israyele.+5 Yehovha u te: “Xana vatata wa n’wina va kume yini lexi hombolokeke eka mina,+ leswi va yeke ekule na mina,+ va hambete va landzela xifaniso xa hava lexi nga pfuniki nchumu+ naswona vona va va va hava?+6 A va vulanga va ku, ‘Yehovha u kwihi, Loyi a hi humesaka etikweni ra Egipta,+ Loyi a hi fambisaka emananga, etikweni ra rivala ra le kwandzasini+ ni mugodi, etikweni leri nga riki na mati+ ni leri nga ni ndzhuti lowukulu,+ etikweni leri ku nga riki na munhu la tshameke a tsemakanya eka rona ni laha ku nga riki na munhu wa la misaveni loyi a a tshama eka rona?’7 “Hakatsongo-tsongo ndzi mi tise etikweni ra ntanga wa mihandzu, leswaku mi dya mihandzu ya rona ni swilo leswinene swa rona.+ Kambe n’wina mi fike mi nyamisa tiko ra mina; ndzhaka ya mina mi yi endle yi va xilo lexi nyenyetsaka.+8 Vaprista a va vulanga va ku, ‘Yehovha u kwihi?’+ Ni lava tamelaka nawu a va ndzi tivanga;+ kasi varisi va tlule nawu wa mina,+ hambi vaprofeta va profete hi Bali,+ naswona va landzelele lava a va nga ta va pfuna ha nchumu.+9 “‘Hikokwalaho ndzi ta tlhela ndzi kanetana na n’wina,’+ ku vula Yehovha, ‘naswona ndzi ta kanetana ni vana va vana va n’wina.’+10 “‘Kambe hundzelani etimbuweni ta Kitimi+ mi vona. Ina, rhumelani eKedari+ kutani mi ehleketa khwatsi, mi vona loko swo fana ni leswi swi endlekile.+11 Xana tiko ri cince swikwembu,+ ri teka leswi nga riki swikwembu?+ Kambe vanhu va mina va cince ku vangama ka mina va teka leswi nga pfuniki nchumu.+12 Langutani leswi hi ku hlamala, N’wina matilo; misisi ya n’wina yi yima hi ku chava lokukulu,’ ku vula Yehovha,+13 ‘hikuva ku ni swilo swimbirhi swo biha leswi vanhu va mina va swi endleke: Va ndzi siyile,+ mina xihlovo xa mati lama hanyaka,+ leswaku va ya ticelela swihlovo, swihlovo leswi boxekeke, leswi nga kotiki ku hlayisa mati.’14 “‘Xana Israyele i nandza,+ kumbe i hlonga leri tswariweke endyangwini? Ha yini a hundzuke la phangiweke?15 Swinghalana swa ntshiva swa n’wi vombela;+ swi humese rito+ ra swona. Swi endla tiko ra yena ri va xihlamariso. Miti ya yena yi hisiwile, lerova ku hava muaki.+16 Hambi vana va Nofu+ na Tahapenese+ va hambete va dyela eka wena ethavathaveni.+17 Xana leswi a hi swona leswi u tiendleke swona hi ku tshika Yehovha Xikwembu+ xa wena hi nkarhi lowu a ku fambiseke ha wona endleleni?+18 Xana sweswi u fanele u tikarhatela yini hi ndlela ya Egipta+ leswaku u nwa mati ya Xihoro?+ Naswona u fanele u tikarhatela yini hi ndlela ya Asiriya+ leswaku u nwa mati ya Nambu?19 Vubihi bya wena byi fanele byi ku lulamisa,+ ni swiendlo swa wena swa ku pfumala vutshembeki swi fanele swi ku tshinya.+ Kutani, swi tive leswaku ku tshika ka wena Yehovha Xikwembu xa wena i nchumu wo biha, lowu bavaka,+ naswona a wu ndzi chavanga,’+ ku vula Hosi leyi Lawulaka,+ Yehovha wa mavuthu.20 “‘Hikuva i khale swinene ndzi tshovelele+ joko ra wena; ndzi handzule switsimbo swa wena hi le xikarhi. Kambe u te: “A ndzi nge tirhi,” hikuva ehenhla ka xitsunga xin’wana ni xin’wana xo tlakuka ni le hansi ka murhi wun’wana ni wun’wana lowukulu+ a wu ganamile,+ u tiendla nghwavava.+21 Loko ku ri mina, ndzi ku byale u fana ni murhi wa vhinya+ lowu hlawulekeke, hi mbewu ya ntiyiso. Kutani u hundzukise ku yini eka mina u va swihluke leswi kuleke swa murhi wumbe wa vhinya?’+22 “‘Hambiloko wo hlamba hi alkali, u tola xisibi xo tala,+ kunene xihoxo xa wena xi ta va xivati emahlweni ka mina,’+ ku vula Yehovha, Hosi leyi Lawulaka.23 U nga vurisa ku yini u ku, ‘A ndzi tinyamisanga.+ A ndzi va landzelelanga Vabali’?+ Vona ndlela ya wena enkoveni.+ Lemuka leswi u swi endleke. Kamela leyitsongo ya ntswele leyi nga ni rivilo yi tsutsuma yi ya hala ni hala endleleni ya yona;24 mangwa+ leyi toloveleke mananga, eku naveleni ka moya-xiviri wa yona, yi nun’hwetela mheho;+ enkarhini wa ku khandziyiwa ka yona, i mani loyi a nga yi tlherisaka? Hinkwato leti ti yi lavaka, a ti tikarhati hi ku yi sala endzhaku. Ti ta yi kuma hi n’hweti ya yona.25 U nga wu tshiki nenge wa wena wu tshama wu nga ambalanga nchumu, ni nkolo wa wena wu va ni torha.+ Kambe u te, ‘A swi tshembisi!+ E-e, kambe ndzi rhandze vafambi,+ naswona ndzi ta va landzela.’+26 “Ku fana ni tingana ta khamba loko ri kumiwa, hikwalaho va yindlu ya Israyele va khomiwe hi tingana+ hi ndlela leyi fanaka, vona, tihosi ta vona, tihosana ta vona ni vaprista va vona swin’we ni vaprofeta+ va vona.27 Va byela murhi va ku, ‘Wena u tatana,’+ eribyeni va ku, ‘Wena u ndzi velekile.’ Kambe va hundzuluke va ndzi komba xikosi, ku nga ri xikandza.+ Hi nkarhi wa khombo ra vona va ta ku, ‘Suka u yima, u hi ponisa!’+28 “Kambe swi kwihi swikwembu swa wena leswi u tiendleleke swona?+ A swi suke swi yima loko swi ta kota ku ku ponisa enkarhini wa khombo ra wena.+ Hikuva swikwembu swa wena swi ringana ni nhlayo ya miti ya wena, Wena Yuda.+29 “‘Ha yini mi tshamela ku kanetana na mina?+ Ha yini n’wina hinkwenu mi tlula nawu wa mina?’+ ku vula Yehovha.30 Vana va n’wina ndzi va bile kambe a swi pfunanga nchumu.+ A va yi amukelanga ndzayo.+ Banga ra n’wina ri lovise vaprofeta va n’wina, ku fana ni nghala leyi onhaka.+31 N’wina xitukulwana, vonani rito ra Yehovha.+“Xana ndzi hundzuke mananga eka Israyele+ kumbe tiko ra munyama wa xikhwixi? Ha yini vanhu lava va mina, va te, ‘Hi yingayingile. A hi nge he ti eka wena’?+32 Xana nhwana a nga rivala swin’wetsin’wetsi swakwe, mutekiwa a rivala mavamba yakwe ya xifuva? Kambe vanhu va mina—va ndzi rivele hi masiku lama nga hlayekiki.+33 “Ha yini, Wena wansati, u antswisa ndlela ya wena leswaku u lava rirhandzu? Hikokwalaho u simeke tindlela ta wena eka swilo swo biha.+34 Naswona madziva ya wena ma kumeke ma totiwe hi ngati ya mimoya-xiviri+ ya swisiwana leswi nga riki na nandzu.+ A ndzi swi kumanga swi tshova tindlu, kambe yi le ka wona hinkwawo.+35 “Kambe u ri, ‘Ndzi tshame ndzi nga ri na nandzu. Hakunene ku hlundzuka ka yena ku tlherile eka mina.’+“Ndzi ni njhekanjhekisano na wena hikwalaho ka leswi u nge, ‘A ndzi dyohanga.’+36 Ha yini u languta ku cinca ndlela ya wena ku ri nchumu lowu nga nyawuriki?+ Nakambe u ta khomiwa hi tingana hi Egipta,+ hilaha u khomiweke hi tingana hakona hi Asiriya.+37 Hikwalaho ka xivangelo lexi u ta tlhela u huma u tlhandleke mavoko enhlokweni,+ hikuva Yehovha u bakanye leswi u tshembelaka eka swona, naswona a wu nge humeleli eka swona.”


text:
NHLOKOMHAKA YA XIFUNENGETO | XANA MAKUMU MA TSHINELE?
“Makumu”
—Xana Ma Vula Yini?
Loko u twa marito lama nge: “Makumu ma le kusuhi” u anakanya yini? Xana u anakanya hi mufundhisi loyi a chumayelaka a khome Bibele ekerekeni? Kumbe, xana u anakanya hi xikhalabyana lexi nga ni malepfu yo leha xi yime exitarateni, xi ambale phuraphura leyi bohiweke exisutini, xi khome mfungho lowu tivisaka ku herisiwa ka misava? Van’wana swa va khumba loko va anakanya hi swiendlakalo swo tano, kasi van’wana swi endla leswaku va kanakana kumbe va hleka.
Bibele yi ri: ‘Makumu ma ta fika.’ (Matewu 24:14) Xiendlakalo lexi xi tlhela xi vitaniwa leswaku i “siku lerikulu ra Xikwembu” ni “Har–Magedoni.” (Nhlavutelo 16:14, 16) I ntiyiso leswaku vanhu vo tala va vukhongeri a va yi twisisi mhaka leyi naswona mavonelo lama nga tolovelekangiki ni lama nga twisisekiki hi mhaka leyi ma andza. Hambiswiritano, Bibele yi hlamusela makumu hi ndlela leyi twisisekaka naswona yi hi byela leswi ma vulaka swona ni leswi ma nga vuliki swona. Rito ra Xikwembu ri tlhela ri hi pfuna ku twisisa leswaku makumu ma le kusuhi. Xa nkoka swinene, ri hi dyondzisa ni leswaku hi nga endla yini leswaku hi pona. A hi sunguleni hi hlamusela leswi nga twisisiwiki hi makumu kutani hi hlamusela leswaku ma vula yini. Hi ku ya hi Bibele, kahlekahle “makumu” ma vula yini?
LESWI MAKUMU MA NGA VULIKI SWONA
MAKUMU A HI KU LOVISIWA KA MISAVA HI NDZILO.
Bibele yi ri: “[Xikwembu xi] simeke misava etindhawini leti [xi] ti endleleke tona; a yi nge tsekatsekisiwi hilaha ku nga riki na makumu, kumbe hi masiku.” (Pisalema 104:5) Tsalwa leri ni man’wana ma hi tiyisekisa leswaku Xikwembu a xi nge lovisi misava kumbe ku tshika van’wana va yi lovisa.—Eklesiasta 1:4; Esaya 45:18.
MAKUMU A MA NGE ENDLEKI HI XIWELO.
Bibele yi vula leswaku Xikwembu xi veke nkarhi lowu xi nga ta tisa makumu ha wona. Ha hlaya: “Malunghana ni siku ra kona ni nkarhi wa kona a ku na munhu la swi tivaka, hambi ku ri tintsumi etilweni hambi ku ri N’wana, kambe swi tiviwa hi Tatana. Tshamani mi langutile, tshamani mi hitekile, hikuva a mi swi tivi leswaku nkarhi lowu vekiweke wu fika rini.” (Marka 13:32, 33) Swi le rivaleni leswaku Xikwembu (“Tatana”) xi ‘veke nkarhi’ lowu xi nga ta tisa makumu ha wona.
MAKUMU A MA NGE VANGIWI HI VANHU KUMBE SWILO LESWI NGA NI KHOMBO SWA LE XIBAKABAKENI.
I mani loyi a nga ta tisa makumu? Nhlavutelo 19:11 yi ri: “Kavaloko ndzi vona matilo ma pfuleka, kutani waswivo, ku humelela hanci yo basa. Loyi a tshameke ehenhla ka yona u vuriwa wo Tshembeka ni wa Ntiyiso.” Ndzimana 19 yi ya emahlweni yi ku: “Kutani ndzi vona xivandzana ni tihosi ta misava ni mavuthu ya tona va hlengeletanile leswaku va lwa nyimpi ni loyi a gadeke hanci swin’we ni vuthu ra yena” (Nhlavutelo 19:11-21) Hambileswi laha ku tirhisiweke ririmi ro fanekisela, hi nga anakanyisisa swinene hi mhaka leyi: Xikwembu xi ta rhumela vuthu ra tintsumi leswaku ri ta herisa valala va xona.
LESWI MAKUMU MA VULAKA SWONA
KU HERISIWA KA MIMFUMO LEYI TSANDZEKAKA KU PFUNA VANHU.
Bibele yi ri: “Xikwembu xa le tilweni xi ta veka mfumo lowu wu nga ta ka wu nga lovisiwi. Mfumo lowu wu nga ka wu nga hundziseriwi eka vanhu van’wana. Wu ta pfotlosa kutani wu herisa mimfumo leyi hinkwayo, kambe wona wu ta tshama hilaha ku nga riki na makumu.” (Daniyele 2:44) Tanihi laha swi vuriweke hakona laha henhla eka yinhla ya vunharhu, ku ta herisiwa “tihosi ta misava ni mavuthu ya tona” lama nga ta va ma “hlengeletanile leswaku ma lwa nyimpi ni loyi a gadeke hanci swin’we ni vuthu ra yena.”—Nhlavutelo 19:19.
KU HERISIWA KA NYIMPI, MADZOLONGA NI KU KALA VULULAMI.
“[Xikwembu] xi herisa tinyimpi ku ya fika emakumu ya misava.” (Pisalema 46:9) “Lavo lulama hi vona lava nga ta tshama emisaveni, naswona lava va pfumalaka xisandzu hi vona lava nga ta sala eka yona. Loko ku ri lavo homboloka, va ta dlayiwa emisaveni; kasi loko ku ri vaxengi, va ta tsuvuriwa eka yona.” (Swivuriso 2:21, 22) “Waswivo, ndzi endla swilo hinkwaswo swi va leswintshwa.”—Nhlavutelo 21:4, 5.
KU HERISIWA KA VUKHONGERI LEBYI HEMBELAKA XIKWEMBU NI VANHU.
“Vaprofeta va profeta mavunwa; kasi loko ku ri vaprista, va fuma hi ku ya hi matimba ya vona. . . . Xana n’wina mi ta endla yini emakun’wini ya swona?” (Yeremiya 5:31) “Vo tala va ta ku eka mina hi siku rero, ‘Hosi, Hosi, xana a hi profetanga hi vito ra wena, hi hlongola madimona hi vito ra wena ni ku endla mintirho yo tala ya matimba hi vito ra wena ke?’ Kutani hi nkarhi wolowo ndzi ta va byela ndzi ku: ‘A ndzi kalanga ndzi mi tiva! Sukani eka mina, n’wina vaendli va leswo kala nawu.’”—Matewu 7:21-23.
KU HERISIWA KA VANHU LAVA VANGAKA NI KU SEKETELA XIYIMO XA SWESWI XA MISAVA.
Yesu Kreste u te: “Kutani xisekelo xa vuavanyisi i xa leswaku, ku vonakala ku tile emisaveni kambe vanhu va rhandze munyama ku ri ni ku vonakala, hikuva mintirho ya vona a yi hombolokile.” (Yohane 3:19) Bibele yi hlamusela ndzoviso lowu tshameke wu va kona emisaveni hinkwayo hi nkarhi wa Nowa. “Misava ya nkarhi wolowo yi lovisiwile ha wona loko mati ma yi khubumeta. Kambe ha rona rito rero, matilo ni misava leyi nga kona sweswi swi hlayiseriwe ndzilo naswona swa ha vekiwile ku fikela siku ra vuavanyisi ni ra ndzoviso wa vanhu lava va nga xi xiximiki Xikwembu.”—2 Petro 3:5-7.
Xiya leswaku “siku ra vuavanyisi ni ra ndzoviso” ri fanisiwa ni ku lovisiwa ka “misava” ya le nkarhini wa Nowa. I misava yihi leyi lovisiweke? Pulanete ya hina yi ponile; ku ‘lovisiwe’ vanhu “lava va nga xi xiximiki Xikwembu,” valala va xona. Hi “siku ra vuavanyisi” lebyi taka bya Xikwembu, lava hlawulaka ku va valala va xona na vona va ta lovisiwa. Kambe vanghana va Xikwembu va ta pona ku fana na Nowa ni ndyangu wakwe.—Matewu 24:37-42.
Anakanya ndlela leyi misava yi nga ta va yi ri yinene ha yona endzhaku ka loko Xikwembu xi ta va xi herise vubihi hinkwabyo! Hakunene, rungula ra Bibele leri vulavulaka hi makumu i mahungu lamanene ku nga ri yo biha. Hambiswiritano, u nga ha tivutisa u ku: ‘Xana Bibele ya hi byela leswaku makumu ma ta fika rini? Kumbe xana ma le kusuhi? Ndzi nga endla yini leswaku ndzi pona?’


text:
INDONESIA
A A Wu Rhandza Ntiyiso
Thio Seng Bie
U VELEKIWE HI 1906
U KHUVURIWE HI 1937
MATIMU YAKWE HI KU KOMISA A a ri nkulu loyi a tiyiseleke madzolonga ya xihlawuhlawu.
—Hi ku vula ka n’wana wakwe wa nhwanyana Thio Sioe Nio.
HI May 1963, ku tlhekeke madzolonga yo lwisana ni Machayina etikweni hinkwaro ra West Java. Doroba leri a ri hlaseriwa swinene a ku ri Sukabumi laha ndyangu wa ka hina a wu ri na bindzu ra tilori. Magidi ya vanhu ku katsa ni van’wana va vaakelani va hina, va tshove va nghena ekaya ra hina. Hi fumbane endhawini yin’we hikwalaho ko chava, loko va ri karhi va tshova kaya swin’we ni ku teka nhundzu ya hina.
Loko ntshungu wa vapfukeri wu fambile, vaakelani van’wana va tile leswaku va ta hi chavelela. Tatana u tshame na vona ekamareni ro wisela eka rona. Eka nhundzu ya hina leyi onhakeke, u kume Bibele yakwe leyikulu ya Xisundane. U yi pfurile kutani a byela vaakelani va hina leswaku swiphiqo leswi ku profetiwe ha swona. U tlhele a hlamusela ntshembo lowu tsakisaka hi Mfumo wa le nkarhini lowu taka.
Tatana a a nga swi rhandzi ku tihlayisela xuma emisaveni. Hakanyingi a a tshamela ku hi byela leswi: “Hi fanele hi rhangisa swilo swa moya!” Ku hiseka kakwe ku endle leswaku, nsati wakwe, vana vakwe va tsevu, tata wakwe loyi a a ri ni malembe ya 90, maxaka yakwe yo tala swin’we ni vaakelani va amukela ntiyiso.
DYONDZA SWO TALA
Bibele Yi Ri Yini Hi Xihlawuhlawu?
Xana tinxaka hinkwato ta vanhu ta ringana? Xana xihlawuhlawu xi ta kala xi hela?


text:
JULY 8, 2013
MAHUNGU YA MISAVA
Ndhambi eYuropa Xikarhi
Eku sunguleni ka June, ku ve ni mpfula ya matimba eYuropa Xikarhi leyi vangeke ndhambi eAustria, Czech Republic, Jarimani, Hungary, Slovakia ni le Switzerland. Ku fe vanhu va 20 naswona van’wana va 100 000 lava poneke va susiwile endhawini yoleyo. Swiviko swa mahungu ya sweswinyana swi vula leswaku a ku na Mbhoni leyi feke kumbe ku vaviseka ngopfu eka mhangu leyi. Hambiswiritano, Timbhoni ta 100 eJarimani ti susiwile emakaya ya tona swin’we ni mindyangu yin’wana ya khume eCzech Republic. Timbhoni leti nga ha riki ni makaya, ti kume vutumbelo eka maxaka ya tona kumbe emakaya ya Timbhoni-kulobye. Holo yin’we ya Mfumo eJarimani ni yin’wana eAustria, ti onhakile. Vakulu lava nga Timbhoni exifundzheni xexo, va endle matshalatshala yo phalala hi tlhelo ra moya ni ra nyama eka lava hlaseriweke hi mhangu.
Media Contact(s):
International: J. R. Brown, Office of Public Information, tel. +1 718 560 5000
Jarimani: Wolfram Slupina, tel. +49 6483 41 3110
Slovakia: Rastislav Eliaš, tel. +421 2 49107611


text:
1Na hi wonidwe, kharati, kha nga vathu nya gululame, khu kota nya gukhodwe gwathu, ethu hi ngu vbanya khu gurula ni Nungungulu khu gwa Jesu Kristo, Pfhumu yathu. 2Khavbo ga Kristo ni kota nya gukhodwe gwathu, hi ningidwe wuhigo nya gutshanganiswe ni Nungungulu. Khuwo wuhigo owu hi vbanyago khuwo na hi tiyile ni gu dzi zundza khuwo, na hi gu lirela khu gunengela ni gitumbo guwona wudhumo wa Nungungulu. 3Kha hi nengeli basi khesi, ha gu dzi zundza gambe khu kota nya gusaniseke gwathu, kholu hi ngu dziti nya gukhethu gusaniseka khugo gu girago gutimisela: 4gutimisela gu ninga gutiya mu silingoni; gutiya gu ninga gitumbo. 5Gitumbo gegi kha gi hi phazamisi kholu Nungungulu tadzide myonyo yathu khu lihaladzo laye khu tshivba nya Liphuvbo nya gu Age, a gu giningwa gya Nungungulu. 6Khu lisine, gikhati hi nga bani hiri mwalo tshivba, na gi vbohide gikhati gyaye, Kristo a difa khu kotani gwathu ethu sighohi. 7Gu ngu garadza ngudzu muthu gufa khu kota nya mumbe muthu, ambari nari wa gululama. Aholu vomo va dzi kodzago gu ningela womi wawe vafela muthu nya gululame. 8Aholu, Nungungulu a hi yeyedzide gueta nya lihaladzo laye ga ethu, khu gu Kristo a hifela ethu na hiri sighohi. 9Ngudzungudzu olu hi agisidwego khu novba wa Kristo, hi na vbulugiswa khuwo sisanisoni nya likhulo la Nungungulu. 10Uye Nungungulu, na hi ngari valala vaye a hi wonego na hi lulamide khu kota nya gufe ga Kristo, hi ngu khodwa gu khethu, ngudzungudzu olu, hi tshanganisidwego naye, hi na vbanyiswa khu womi wa Mwanaye. 11Gambe khandri iso basi. Ethu hi na ni gunengela nya gukhongolo ngudzu mbeli gwa Nungungulu khu kota ya Jesu Kristo, a gu uye hi manago khuye gutshangana ni Nungungulu. 12Gighoho gi bede mafuni khu muthu moyo basi, gambe gighoho gi yade gufa. Khidzo kharato gufa gu enedzidego vathu vatshavbo kholu vatshavbo va ghohide. 13Gighoho gi diromo khu gale mafuni na wu si gu vegwi Nayo wa Mosi. Aholu, Nungungulu a di si theli kota khigyo, kholu a di si gu vegi Nayo. 14Gu mwalo gukanakana vbamahungotunu nya gukhethu gukhugela matshiguni ya Adhamu kala matshiguni ya Mosi gufa gu fumide vbatshani nya vathu vatshavbo ni ga vale va nga mba ghoha nga Adhamu a nga yeyisago Nungungulu. Adhamu adiri giyeyedzo gya wule a nga bani a gu hadza guta. 15Aholu, gighoho gya Adhamu kha gi dzi kodzi gu ninganiswa ni wuhigo hi ningwago khu Nungungulu. Khu lisine, vathu vatshavbo va fude khu kota nya gughohe gwa muthu moyo basi; aholu wuhigo wa Nungungulu wukhongolo ngudzu guvbindrisa. Wuhigo wowu ha gu ningwa khu Nungungulu linani ga muthu moyo basi, a gu Jesu Kristo, wu vbalagela ga vathu vatshavbo khu gutala. 16Giningwa nya wuhigo wa Nungungulu gi na ni mihandro nya guhambane ngudzu ni eyi yi nga vangwa khu gighoho gya muthu moyo basi. Kholu, gulamudwa nya gighoho gya muthu moyo basi, gu resile nandru ni gukonega, aholu, giningwa nya wuhigo wa Nungungulu gi tshanganiside vathu ni Nungungulu, hwane nya gu vathu na va giride sighoho nya gutale ngudzu. 17Khu lisine, gufa gu ningidwe tshivba khu kota nya gighoho gya muthu moyo basi; aholu vale va hakhago wuhigo wowu ni gu mana makategwa nya guwonwe khu Nungungulu kha nga vathu nya gululame, va na vbanya ni gu fuma khu tshivba ya muthu moyo basi, Jesu Kristo. 18Kha nga olu, gighoho gya muthu moyo basi gi residego gukonega ga vathu vatshavbo, kharati gambe, thumo nya guvbanyise wa muthu moyo basi, wu tshanganiside vathu vatshavbo ni Nungungulu, va gu vbanya naye khu gurula. 19Khu guyeyisa ga muthu moyo basi, vathu vatshavbo va khade sighohi, khu gu yingela ga muthu moyo basi vatshavbo va khade va nya gululama mbeli gwa Nungungulu. 20Nayo wu tede guta engedzela gighoho. Aholu avba gighoho gi nga dandra, wuhigo wa Nungungulu wu di engedzela gudandra ngudzu. 21Kha nga olu gighoho gi yeyedzidego tshivba yaye khu gu resa gufa, kharati nuwo wuhigo wa Nungungulu wu ngu yeyedza tshivba yaye khu gu hi ninga gululama gu hi yisago guvbanyani nya gupindruge, khu Pfhumu yathu Jesu Kristo.
Copyright
Learn More


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Vaefesa 6:1-24
6 Vana, yingisani vatswari+ va n’wina evun’weni+ ni Hosi, hikuva leswi swi lulamile:+2 “Xixima tata wa wena ni mana wa wena”;+ ku nga xileriso xo sungula lexi nga ni xitshembiso:+3 “Leswaku swi ku fambela kahle ni leswaku u tshama nkarhi wo leha emisaveni.”+4 Na n’wina, vatatana, mi nga karhati vana+ va n’wina, kambe hambetani mi va kurisa+ hi ku tshinya+ ni nkongomiso wa mianakanyo+ wa Yehovha.5 N’wina mahlonga, yingisani lava va nga vini va n’wina hi tlhelo ra nyama,+ hi ku chava ni ku rhurhumela,+ hi timbilu to tshembeka ta n’wina, hilaha mi endlaka hakona eka Kreste,6 ku nga ri ku tirha loko mi vekiwe tihlo leswaku mi tsakisa+ vanhu, kambe ku fana ni mahlonga ya Kreste, mi endla ku rhandza ka Xikwembu hi moya-xiviri hinkwawo.+7 Vanani mahlonga hi langutelo lerinene, ku fana ni loko mi ri mahlonga ya Yehovha+ ku nga ri ya vanhu,8 hikuva ma swi tiva leswaku un’wana ni un’wana, nchumu wihi ni wihi lowunene lowu a nga wu endlaka, Yehovha+ u ta n’wi tlherisela wona, hambi a ri hlonga kumbe a ri munhu la ntshunxekeke.+9 Nakambe, n’wina vini, hambetani mi endla swilo leswi fanaka eka vona, mi tshika ku xungeta,+ hikuva ma swi tiva leswaku N’wini wa vona swin’we na n’wina+ u le matilweni, naswona a nga yi hi nghohe.+10 Eku heteleleni, hambetani mi kuma matimba+ eHosini ni le ka ntamu+ wa vukulu bya yona.11 Ambalani mahavelo+ hinkwawo lama humaka eka Xikwembu leswaku mi kota ku yima mi tiyile, mi lwisana ni marhengu+ ya Diyavulosi;12 hikuva a hi dodombisani+ ni ngati ni nyama, kambe ni tihulumendhe,+ ni valawuri,+ ni vafumi+ va misava va munyama lowu, ni mavandla lama hombolokeke ya moya,+ etindhawini ta le tilweni.13 Hikwalaho ambalani mahavelo hinkwawo lama humaka eka Xikwembu,+ leswaku mi kota ku tserhama hi siku ro homboloka, endzhaku ko endla swilo hinkwaswo hi rixaladza, mi yima mi tiyile.+14 Hikokwalaho, yimani mi tiyile mi tikhame+ masenge hi ntiyiso,+ kutani mi vehela xisirhelelo xa xifuva xa ku lulama,+15 naswona milenge+ ya n’wina yi veheriwe swihlomo swa mahungu lamanene ya ku rhula.+16 Ehenhla ka swilo hinkwaswo, rhwalani xitlhangu lexikulu xa ripfumelo,+ lexi mi nga ta kota ku timela ha xona miseve+ hinkwayo leyi pfurhaka ya lowo homboloka.17 Nakambe, amukelani xihuku+ xa ku ponisa, ni banga+ ra mo-ya,+ ku nga rito ra Xikwembu,+18 kasi hi swikhongelo+ swa mixaka hinkwayo ni xikombelo mi hamba mi khongela nkarhi hinkwawo hi moya.+ Kutani hi xikongomelo xexo mi hiteka nkarhi hinkwawo, mi kombelela vakwetsimi hinkwavo,19 na mina mi ndzi kombelela, leswaku ndzi nyikiwa vuswikoti byo vulavula+ hi ku pfuleka ka nomu wa mina, hi ntshunxeko wo vulavula+ leswaku ndzi tivisa xihundla xo kwetsima xa mahungu lamanene,+20 lawa ndzi tirhaka tanihi muyimeri+ wa wona ndzi bohiwe hi tinketana; leswaku ndzi vulavula hi vurhena mayelana na wona hilaha ndzi faneleke ku vulavula+ hakona.21 Kutani leswaku mi tiva ni hi timhaka ta mina, leswaku ndzi endlisa ku yini, Tixiko,+ makwerhu la rhandzekaka ni mutirheli wo tshembeka eHosini, u ta mi tivisa hinkwaswo.+22 Ndzi n’wi rhumela eka n’wina hi xikongomelo lexi, leswaku mi tiva swilo leswi yelanaka na hina ni leswaku a chavelela timbilu ta n’wina.+23 Onge vamakwerhu va nga va ni ku rhula ni rirhandzu hi ripfumelo leri humaka eka Xikwembu Tatana ni le ka Hosi Yesu Kreste.24 Onge musa lowu nga faneriwiki+ wu nga va ni hinkwavo lava rhandzaka Hosi ya hina Yesu Kreste hi ku pfumala ku onhaka.


text:
Dyondzisa Vana Va Wena
Yohatama U Hambete A Tshembekile Ku Nga Khathariseki Maxangu Lawa A Hlangavetaneke Na Wona Ekaya
LOKO mutswari a hlawula ku tshika ku tirhela Xikwembu xa ntiyiso ku nga Yehovha, swi nga endla leswaku vutomi bya n’wana byi tika. A hi buleni hi Yohatama. Hi ta dyondza hi maxangu lawa a hlangavetaneke na wona endyangwini wa ka vona loko a ri karhi a kula.
Uzhiya, tata wa Yohatama, a a ri hosi ya le Yuda. A a ri wanuna wa matimba ku tlula hinkwavo etikweni. Uzhiya a a ri hosi leyinene ku ringana malembe yo tala Yohatama a nga si velekiwa. Kambe endzhakunyana, loko Yohatama a a ha ri ntsongo, Uzhiya u tikukumuxile kutani a tlula Nawu wa Xikwembu. Kutani Xikwembu xi n’wi be hi nhlokonho, ku nga vuvabyi lebyi vavaka. Xana wa swi tiva leswaku Yohatama u endle yini loko a swi vonisa sweswo?— *
Yohatama u ye emahlweni a tirhela Yehovha. Swi nga ha endleka leswaku mana wakwe Yeruxa u n’wi pfunile. Nilokoswiritano, swi nga ha va swi n’wi tikerile ku ya emahlweni a tshembeka eka Yehovha endzhaku ka loko tata wakwe, Uzhiya, a hlongoriwe endlwini ya Yehovha.
Xana u nga titwa njhani loko tata wa wena kumbe mana wa wena vo tshika ku tirhela Yehovha? Swi ta ku tikela, a hi swona ke?— Kambe a swi hoxanga ku ehleketa hileswi u nga swi endlaka loko tata wa wena kumbe mana wa wena vo tshika ku tirhela Yehovha. Leswi Davhida a swi tsaleke eBibeleni swi kombisa mhaka leyi.
Tata wa Davhida, ku nga Yese, a ri wanuna lonene. U tirhele Yehovha naswona ha swi tiva leswaku Davhida a a n’wi rhandza tata wakwe. Kambe Davhida u kote ku rhandza Yehovha ku tlula ndlela leyi a rhandza Yese ha yona. A hi voneni leswaku hi yi tiva njhani mhaka leyi.
Pfula Bibele ya wena eka Pisalema 27:10. Davhida u tsale a ku: “Loko tatana na manana vo ndzi tshika, Yehovha u ta ndzi teka.” Anakanya hi mhaka leyi: Leswi Bibele yi swi vulaka hileswaku loko tata wa Davhida, ku nga Yese kumbe mana wakwe vo tshika ku gandzela Yehovha, Davhida a ta ya emahlweni a N’wi gandzela.
Ku vuriwa yini hi wena? Xana u ta ya emahlweni u tirhela Yehovha hambiloko tata wa wena kumbe mana wa wena va nga ha n’wi tirheli?— Lexi i xivutiso xa kahle xo tivutisa xona. Xivangelo xa kona xi fambisana ni xileriso xa nkoka lexi nga eBibeleni. Xi ri: “U fanele u rhandza Yehovha Xikwembu xa wena hi mbilu ya wena hinkwayo ni hi moya-xiviri wa wena hinkwawo ni hi mianakanyo ya wena hinkwayo.”
Xileriso lexi xi vula ku tshembeka eka Yehovha hambiloko swi tika ku endla tano. Xana u ehleketa leswaku i mani loyi a lavaka leswaku hi tshika ku tirhela Yehovha?— Nala wa Xikwembu ku nga Sathana hi yena a swi lavaka. Yesu u n’wi vitana “mufumi wa misava.” Bibele yi tlhela yi vula leswaku i “xikwembu xa mafambiselo lawa ya swilo.” Xana hi fanele hi chava Sathana?—
A hi fanelanga hi n’wi chava. Ematshan’weni ya sweswo, hi fanele hi tsundzuka leswaku Yehovha u ni matimba ku tlula Sathana. Yehovha u ta hi sirhelela loko hi n’wi tshemba. Tihlayele eBibeleni ya wena hi ndlela leyi Yehovha a sirheleleke Davhida eka xihontlovila lexi chavisaka, Goliyadi. Na wena Yehovha a nga ku sirhelela loko u tshama u tshembekile eka yena.
Hlaya matsalwa lawa eBibeleni ya wena
^ ndzim. 4 Loko u hlayela n’wana, mfungho lowu wu endleriwe ku ku tsundzuxa leswaku u yima, kutani u rindzela leswaku a hlamula xivutiso xa kona.